“Orang Kristian Pun Tidak Buat Begitu,” Gadis Buat ‘Photoshoot’ Di Kubur Kristian, ‘Dibantai’ Netizen

Tular beberapa keping gambar seorang wanita mengayakan busana pengantin yang menjalani sesi fotografi di perkuburan Kristian mengundang kecaman para netizen malah ia mengungat imej agama lain.

Tindakan tersebut dikatakan tidak menghormati tanah perkuburan agama lain serta memakan diri. Perkongsian daripada seorang pengguna Twitter menyelar tindakan individu yang dikatakan tidak betanggungjawab.

Kami yang kristian ni pun tak pernah langsung nak buat photoshoot macam ni dekat kawasan perkuburan. Sangat tak hormat. Sakit hati. Demi mau viral, begini la dia, ingat benda tu boleh main2 ka. I hope u sleep well la cuci baik-baik tu baju takut nanti ada yang duduk tepi kau juga malam-malam.

Tambahnya lagi, bagi mereka yang beragama Kristian, tanah perkuburan dianggap sebagai tempat yang suci yang diberkati oleh paderi tentang kematian.

“Orang buat benda macam ni mesti orang rasa marah, ni dah tak hormat dah…”

“Korang tak perlu nak minta maaf untuk agama korang, ini bukan kerana agama tapi sikap…”

Para netizen turut mengecam tindakan tidak bertanggungjawab tersebut.

“Peoples nowadays rela buat anything, hanya untuk attention.”

“Even kalau nak shoot kat kubur Islam pun sebenarnya tak elok.”


Orang Ramai Dinasihatkan Elak Berada Di Kawasan PKPD – Polis Penampang

PENAMPANG: Masyarakat di daerah ini dinasihatkan supaya tidak berada di kawasan Penampang Baru yang dikuatkuasakan Perintah Kawalan Pergerakan Diperketatkan (PKPD) bermula hari ini sehingga 18 Ogos depan.

Ketua Polis Daerah Penampang Deputi Superintendan Mohd Haris Ibrahim berkata, penguatkuasaan itu termasuk penutupan Pasaraya Survey Penampang Baru.

Katanya, tinjauan pasukan pemantau Polis Diraja Malaysia (PDRM) mendapati masih terdapat yang melakukan urusan di kawasan berkenaan.

“Pihak Ibu Pejabat Polis Daerah (IPD) Penampang menasihati orang ramai supaya tidak berada di kawasan berkenaan.

“Ia bagi tempoh sehingga pelaksanaan PKPD ditamatkan bagi mengelakkan penularan wabak Covid-19,” katanya dalam kenyataan media yang dikeluarkan, hari ini.

Mohd Haris berkata, masyarakat dinasihatkan supaya terus patuh dengan arahan dan menuruti prosedur operasi standard (SOP) PKPD ditetapkan. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekenalan Dalam Penjara, Dua Lelaki Pecah Rumah Selepas Bebas

KOTA KINABALU: Hukuman penjara selama beberapa tahun nampaknya gagal menginsafkan, sebaliknya tempoh tersebut digunakan oleh dua lelaki untuk berkenalan dan melakukan aktiviti pecah rumah serta curi kenderaan selepas dibebaskan.

Aktiviti jenayah dua lelaki itu bagaimanapun terbongkar selepas kedua-duanya ditahan pada 17 April lalu di Menggatal oleh sepasukan anggota daripada Jabatan Siasatan Jenayah (JSJ) Ibu pejabat Polis Daerah (IPD) Penampang yang bekerjasama dengan JSJ IPD Kota Kinabalu.

Ketua Polis Daerah Penampang, Deputi Superintendan Mohd. Haris Ibrahim berkata, dua lelaki berusia 27 dan 37 tahun itu merupakan ahli ‘Geng Lastik’ bersama seorang lagi rakan jenayah mereka yang masih bebas  dikenali sebagai Eddy Christopher Jinni, berasal dari Penampang.

“Selepas melakukan risikan selama tiga minggu, sepasukan polis telah melakukan serbuan di sebuah rumah dan berjaya menahan kedua-dua suspek, hasil soal siasat berjaya membawa kepada penemuan pelbagai barangan yang dicuri.

“Kedua-dua suspek merupakan dua lelaki tempatan berasal dari Penampang dan Kota Kinabalu, manakala seorang lagi rakan jenayah mereka yang merupakan orang Penampang masih bebas dan sedang diburu,” katanya dalam sidang akhbar di IPD Penampang hari ini.

Menurut beliau, semua suspek dikenali sebagai Geng Lastik kerana modus operandi mereka yang melastik batu ke tingkap sesebuah rumah terlebih dahulu sebelum memecah masuk.

Katanya, jika tiada respon daripada penghuni, suspek mengetahui rumah berkenaan kosong sebelum memecah masuk untuk mencuri pebagai jenis barang serta melarikan kenderaan mangsa.

“Dengan penahanan suspek, polis berjaya menyelesaikan 14 kes pecah rumah yang berlaku di Penampang, Kota Kinabalu, Papar dan Tuaran.

“Pelbagai jenis barang curi dirampas termasuk empat buah kenderaan iaitu Honda Jazz, Honda CRV, Toyota Vios dan Isuzu D-Max serta pelbagai peralatan untuk menjalankan aktiviti pecah rumah,” katanya.

Jelasnya, kerugian yang dialami mangsa untuk semua kes berkenaan mencecah nilai RM800,000.

Tambah beliau, kedua-dua suspek direman selama lima hari bermula 19 April lalu dan siasatan dibuat di bawah Seksyen 457 Kanun Keseksaan dan Seksyen 379A kanun yang sama.


WARISAN Sedia Untuk PRK Kimanis

KOTA KINABALU: Parti Warisan Sabah (WARISAN) sedia berdepan kemungkinan Pilihan Raya Kecil (PRK) di Parlimen Kimanis berikutan Mahkamah Khas Pilihan Raya memutuskan kemenangan Datuk Seri Anifah Aman pada Pilihan Raya Umum Ke-14 (PRU-14) sebagai tidak sah dan terbatal.

Ketua Menteri yang juga Presiden WARISAN, Datuk Seri Mohd Shafie Apdal, berkata jika berlaku PRK, ia bukan sesuatu yang mudah kerana parti itu tidak boleh terlalu yakin dan selesa, tetapi mesti bekerja keras untuk mendekati rakyat.

“Kita akan lihat bagaimana kerana prosesnya belum selesai. Masih boleh dibuat rayuan. Jadi, saya tak mahu cakap lanjut sehingga sudah diumumkan Suruhanjaya Pilihan Raya (SPR). Namun, kita memang bersedia dengan apa saja keadaan,” katanya.

Beliau berkata demikian kepada pemberita selepas merasmikan Simposium Teknologi Maklumat (IT) Sabah 2019 anjuran Universiti Malaysia Sabah (UMS), Jabatan Perkhidmatan Komputer Negeri (JPKN) dan SABAH.NET, di sini, hari ini.

Yang turut hadir ialah Naib Canselor UMS, Prof Dr Taufik Yap Yun Hin; Pengarah JPKN, Ernywati Dewi Abas dan Pengarah Urusan SABAH.NET, Liawas Barukang.

Mohd Shafie berkata demikian ketika diminta mengulas persiapan WARISAN bagi menghadapi kemungkinan berlaku PRK Parlimen Kimanis berikutan keputusan Mahkamah Khas Pilihan Raya pada Jumaat lalu.

Mengenai soal calon, beliau berkata, ia akan diputuskan apabila masanya sudah tiba dan tidak menolak calon WARISAN pada PRU-14, Datuk Karim Bujang sebagai antara pemimpin yang berpotensi bertanding semula.

“Kita belum putuskan (siapa calon) walaupun dia (Karim) adalah calon yang bertanding sebelum ini. Kita tunggu saja nanti,” katanya.

Jumaat lalu, Mahkamah Khas Pilihan Raya menolak kemenangan Anifah pada PRU-14 kerana didapati ada kertas undi tambahan yang boleh menjejaskan keputusan pilihan raya berkenaan.

Hakim Lee Heng Cheong membuat keputusan itu selepas mendapati kesilapan pada semua kotak undi yang mempunyai unsur manipulasi, termasuk kertas undi tambahan yang melanggar undang-undang pemilihan.

Karim memfailkan petisyen pada 18 Jun tahun lalu bagi mencabar kemenangan Anifah yang bertanding atas tiket Barisan Nasional (BN) dengan menamakan Anifah sebagai responden pertama dan pegawai pilihan raya untuk Kimanis serta SPR sebagai responden kedua dan ketiga.

Peguam Anifah, Tengku Fuad Ahmad, dalam maklum balasnya sebelum ini berkata pihaknya akan memfailkan rayuan berhubung keputusan berkenaan di Mahkamah Persekutuan.


Satu Maut Kemalangan Lima Kenderaan Di Jalan Tawau-Kunak

TAWAU: Seorang lelaki maut selepas terbabit dalam nahas jalan raya membabitkan lima kenderaan termasuk sebuah lori treler di Kilometer 65, Jalan Tawau-Kunak, di sini, hari ini.

Dalam kejadian jam 8 pagi itu, mangsa, Mohd Hamzah Baddu, 49, maut di lokasi kejadian dipercayai akibat kecederaan parah selepas tersepit pada kenderaan Proton Gen 2 yang dipandunya.

Terdahulu, mangsa dalam perjalanan dari Tawau ke Kunak bersama empat kenderaan lain masing-masing dipandu tiga lelaki dan seorang wanita.

Sebaik tiba di lokasi kejadian, sebuah kenderaan Proton Wira di hadapan kenderaan mangsa, dikatakan cuba mengelak seekor anjing menyebabkan kenderaan itu memasuki laluan bertentangan dan merempuh sebuah lori treler dari arah bertentangan.

Akibat rempuhan itu, lori itu terbabas ke laluan bertentangan sebelum merempuh kenderaan dipandu Mohd Hamzah dan menyeretnya beberapa meter.

Keadaan itu menyebabkan Mohd Hamzah tersepit di tempat duduk pemandu sebelum disahkan meninggal dunia akibat kecederaan parah di beberapa anggota badan.

Ketua Polis Daerah Tawau Asisten Komisioner Peter Umbuas ketika dihubungi, mengesahkan kejadian tersebut.

“Selain tiga kenderaan terbabit, kemalangan itu turut membabitkan dua kenderaan lain jenis Perodua Myvi dan sebuah lagi Proton Wira masing-masing dipandu seorang wanita dan lelaki.

“Kemalangan itu menyebabkan pemandu Gen 2 maut dan pemandu Wira yang cuba mengelak seekor anjing itu patah pada buku lali kaki kiri, manakala tiga yang lain tidak mengalami kecederaan,” katanya.

Menurut Peter, kemalangan berpunca daripada kecuaian pemandu Proton Wira yang mendakwa cuba mengelak anjing sebelum kemalangan itu berlaku.

“Mangsa yang tersepit kemudian berjaya dikeluarkan anggota bomba dari Balai Bomba dan Penyelamat (BBP) Kunak sebelum mayatnya dihantar ke hospital untuk bedah siasat.

“Kes disiasat mengikut Seksyen 41 (1) Akta Pengangkutan Jalan 1987,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Terjatuh dari udara’, jurupandu paragliding, penumpang cedera

RANAU: Seorang wanita warga China dan jurupandu paragliding tempatan cedera selepas terjatuh ketika hampir mendarat di Kompleks Sukan Ranau, di sini, semalam.

Dalam kejadian jam 3.20 petang itu, jurupandu lelaki, Sawrianto Sawin, 44, dan penumpang Lei Teng, 29, cedera di bahagian pinggang namun belum dapat dipastikan tahap kecederaan mereka.

Pemangku Ketua Balai Bomba dan Penyelamat (BBP) Daerah Ranau, Devi Rashedee Engsoi, berkata sebaik pihaknya menerima panggilan kecemasan jam 3.26 petang, enam anggota bergegas ke lokasi bersama sebuah jentera, kenderaan utiliti jenis pacuan empat roda dan Unit Bantuan Perkhidmatan Kecemasan (EMRS).

“Pasukan bomba berjalan sejauh 2.5 kilometer ke dalam hutan dan mendapati kedua-dua mangsa tidak dapat berdiri dan mengadu sakit pada bahagian pinggang.

“Kedua-dua mangsa diberi rawatan awal dan diangkat menggunakan pengusung ke laluan jalan raya sebelum dibawa menaiki EMRS untuk menerima rawatan lanjut di Hospital Ranau,” katanya ketika dihubungi, hari ini.

Devi berkata, kedua-dua mangsa sepatutnya mendarat di kawasan pelepasan Kompleks Sukan Ranau namun mengalami masalah teknikal sebelum terjatuh ke kawasan hutan berhampiran.

“Pihak bomba tidak dapat memastikan ketinggian kedua-dua mangsa terjatuh namun mereka bernasib baik kerana terjatuh di kawasan lapang,” katanya.

Menurutnya lagi, pasukan bomba menamatkan operasi jam 5.40 petang selepas mangsa dihantar ke hospital untuk menerima rawatan lanjut. – Berita Harian


Anak maut dihempap bapa jatuh bumbung

Rome: Seorang remaja lelaki berusia 14 tahun maut dihempap bapanya yang jatuh dari bumbung rumah mereka di Monterotondo, Itali.

DailyMail melaporkan, Pasquale Persia, 14, keluar untuk membantu bapanya Gabrielle, 55, yang membaiki bumbung kandang haiwan di kediaman mereka yang rosak teruk dilanda ribut.

Angin kencang menyebabkan Gabrielle terjatuh dari ketinggian hampir enam meter lalu menghempap anaknya menyebabkan remaja itu terbunuh serta-merta akibat kecederaan teruk di kepala.

Jurucakap polis berkata: “Kemalangan tragis itu akibat angin kencang yang menyebabkan Gabrielle jatuh. Gabrielle cedera ringan tetapi jelas terkejut dengan insiden berkenaan.”

Sekurang-kurangnya empat orang maut disebabkan angin kencang di Itali pada Sabtu lalu. – Agensi


Polis KK Berjaya Berkas Pembuli Jalan ‘Lunchai’

KOTA KINABALU: Seorang ejen tarik kereta yang dirakam membelasah seorang lelaki di Api-Api Centre, di sini, yang menjadi viral di laman sosial, berjaya ditahan polis, semalam.

Lelaki berusia 35 tahun itu ditahan di rumahnya di Taman Sempelang, di sini, jam 11.30 malam oleh sepasukan polis yang melakukan serbuan.

Ketua Polis Daerah Kota Kinabalu, Asisten Komisioner Habibi Majinji berkata, penahanan suspek dilakukan selepas polis menerima laporan polis daripada mangsa kejadian.

Katanya, dalam insiden yang berlaku itu, mangsa mengalami kecederaan di kepala dan badan akibat dipukul oleh suspek.

“Suspek ditahan bersama pakaian dan barangan yang dibawa ketika kejadian itu berlaku.

“Polis turut merampas motosikal yang digunakan dalam kejadian berkenaan,” katanya pada sidang media di pejabatnya, hari ini.

Habibi berkata, siasatan awal juga mendapati suspek mempunyai 16 kes jenayah lampau.

“Suspek juga dikenali sebagai ‘Lunchai’ dan bersikap agresif dan mempunyai rekod jenayah membabitkan dadah, curi dan mendatangkan kecederaan.

“Kes disiasat mengikut Seksyen 324 Kanun Keseksaan kerana mendatangkan kecederaan pada orang lain,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kemasukan Pelabur Ke Sabah Lebih Mudah Dibawah GRS – Jeffrey

KOTA KINABALU: Kemasukan pelaburan ke Sabah dilihat bertambah lebih mudah dibawah pentadbiran Gabungan Rakyat Sabah (GRS) susulan langkah berterusan kerajaan dalam mengurangkan karenah birokrasi.

Timbalan Ketua Menteri, Datuk Seri Panglima Dr Jeffrey Kitingan berkata, selama ini, karenah birokrasi menjadi penghalang utama kepada kemasukan pelabur ke negeri ini.

“Saya bangga menyatakan dibawah pemerintahan kerajaan GRS, pelabur merasa lebih mudah untuk datang melabur di Sabah berikutan tindakan kerajaan mengurangkan ‘red tape’ yang sentiasa menjadi penghalang untuk menarik pelabur,” katanya selepas Majlis Makan Tengahari bersama Hyway Group (Malaysia) Sdn Bhd, di sini semalam.

Menteri Pertanian dan Perikanan ini berkata, kerajaan negeri juga akan bekerjasama dengan sektor swasta termasuk pelabur asing yang berminat untuk melabur di Sabah.

Beliau berkata, Sabah perlu menarik kemasukan pelabur asing dalam usaha membangunkan semula ekonomi bagi membantu mereka yang kehilangan pekerjaan.

“Apabila GRS mengambil alih kerajaan, kita berdepan dengan tugas berat untuk memulihkan semula ekonomi. Kita melihat penurunan Keluaran Dalam Negara Kasar (KDNK) Sabah menurun dari 8.2 peratus kepada 0.5 peratus dalam tempoh dua tahun.

“Ekonomi semakin merundum malah, kedai banyak yang ditutup sebelum Covid-19 melanda.

“Walaupun negeri ini kaya dengan sumber asli, kita masih  lagi menjadi negeri termiskin dan kita perlu mengubah keadaan ini,” ujarnya.

Jeffrey berkata, kerajaan tidak mampu memulihkan ekonomi sendirian kerana bidang perniagaan dikuasai oleh sektor swasta.

Bagaimanapun, beliau merasa bertuah kerana pelabur masih melihat Sabah sebagai lokasi berpotensi untuk melabur terutama dalam industri pertanian dan makanan.

Misalnya, Sabah adalah pengeluar ketiga terbesar minyak sawit dunia dan negara ini adalah pengeluar terbesar koko, kopi dan makanan laut seperti timun laut dan rumpai laut.

Malah, beliau sudah mengadakan pertemuan dengan beberapa pelabur yang berpotensi dan kesemua menunjukkan minat untuk membantu Sabah membangunkan infrastruktur dan meningkatkan kembali potensi pelancongan. Sabah mempunyai pantai yang bersih, lokasi selaman yang bertaraf dunia dan alam semulajadi yang eksotik.

“Dalam masa sama, dalam kita mengalu-alukan kedatangan pelabur, peniaga tempatan akan turut dibantu dan kerajaan memberi jaminan untuk tidak mengabaikan mereka. Ia kerana peniaga tempatan yang membantu Sabah mewujudkan suasana masyarakat yang vibrant.

“Bagi mempercepatkan usaha memulihkan ekonomi, kita perlu menyeimbangkan antara emas dan warisan kita,” ujarnya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Timbalan Pengarah Jabatan Air Negeri Sabah Dilepas Tanpa Bebas, Dikompaun RM30 Juta

KOTA KINABALU: Mahkamah Sesyen Kota Kinabalu hari ini, melepas tanpa membebaskan bekas Timbalan Pengarah Jabatan Air Negeri Sabah (JANS) Teo Chee Kong, 56, atas 146 pertuduhan pengubahan wang haram lebih RM32 juta.

Hakim Abu Bakar Manat membuat keputusan itu selepas Timbalan Pendakwa Raya Suruhanjaya Pencegahan Rasuah (SPRM), Mahadi Abdul Jumaat memaklumkan bahawa pihaknya dan Jabatan Peguam Negara memutuskan untuk tidak meneruskan semua pertuduhan terhadap Teo.

Mahadi berkata, ini berikutan tertuduh telah menghantar representasi berhubung pertuduhan itu kepada Jabatan Peguam Negara dan SPRM.

Pada 13 Dis 2017, Teo mengaku tidak bersalah terhadap semua pertuduhan itu. Dia didakwa melakukan pengubahan wang haram melalui penerimaan wang rasuah melibatkan projek Jabatan Air Negeri Sabah sejak 2010 hingga 2016.

Pada peringkat perbicaraan kes, pihak pendakwaan memanggil lima saksinya untuk memberi keterangan.

Sementara itu dalam sidang media selepas prosiding itu, Pengarah Kanan Bahagian Perundangan dan Pendakwaan SPRM Faridz Gohim Abdullah berkata, kompaun sebanyak RM30 juta dikenakan terhadap tertuduh.

Faridz Gohim berkata, tindakan SPRM mengenakan kompaun itu adalah satu bentuk pemulangan aset mengikut Seksyen 4 (1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAM) 2001.

Beliau berkata, kompaun itu merupakan hukuman atau tindakan punitif terhadap tertuduh dan secara tidak langsung sebagai pengakuan salah.

“Dengan jumlah ini ia merupakan satu kejayaan kepada pihak pendakwaan dan sekiranya tertuduh tidak membayar kompaun, dia akan didakwa penuh di mahkamah,” katanya.

Beliau berkata, keputusan ke atas Teo itu tidak menjejaskan kes tiga individu lain (termasuk Awang Mohd Tahir Mohd Talib) yang turut menghadapi pertuduhan berkaitan.

Pada 4 Okt 2016, Teo bersama bekas pengarah jabatan itu, Awang Mohd Tahir Mohd Talib ditahan SPRM dan selepas menggeledah pejabat dan kediaman kedua-dua suspek, SPRM menemui wang tunai sebanyak RM52 juta, iaitu RM7 juta daripada Teo manakala RM45 juta daripada Awang Mohd Tahir.

Turut ditemui adalah barangan kemas, wang tunai dalam beberapa akaun di luar negara serta geran tanah yang keseluruhannya bernilai kira-kira RM180 juta termasuk wang tunai. – BERNAMA


Percepat Kelulusan i-Sinar, Kemaskini Sistem Elak Kekeliruan

KUALA LUMPUR: Kumpulan Wang Simpanan Pekerja (KWSP) digesa mempercepatkan proses kelulusan dan pengeluaran i-Sinar serta mengemaskini sistem permohonan susulan keputusan pemansuhan semua syaratnya sebelum ini.

Ketua Pemuda UMNO, Datuk Dr Asyraf Wajdi Dusuki, berkata pihaknya mendapat banyak aduan dan maklum balas pemohon berkaitan i-Sinar dengan sebahagiannya masih keliru dengan keputusan baharu itu.

“Masih terdapat butiran yang perlu memuatnaik dokumen sokongan, maklumat pengurangan pendapatan, dokumen sokongan untuk pertimbangan bagi meneruskan proses permohonan baharu i-Sinar tanpa syarat ini.

“KWSP perlu mempercepatkan kemaskini sistem permohonan i-Sinar dengan memansuhkan butiran dokumen sokongan ini. Ternyata rakyat masih keliru sama ada syarat pengeluaran i-Sinar sudah dimansuh atau belum,” katanya dalam kenyataan di Facebook beliau hari ini.

Beliau berkata, tarikh kelulusan permohonan pada 8 Mac juga menimbulkan kekecewaan pemohon memandangkan mereka yang dalam Kategori Dua sudah memohon sejak 11 Januari lalu.

“Jika 8 Mac keputusan kelulusan permohonan, bila rakyat akan mula mendapat bayaran pengeluaran i-Sinar ini?. Adakah akan mengambil masa selama sebulan lagi dan ini tidak termasuk proses rayuan permohonan lagi.

“Rakyat tidak dapat lagi menahan tekanan hidup yang dihadapi bagi mendepani wabak COVID-19 ini,” katanya.

Beliau berkata, KWSP atau Kementerian Kewangan perlu segera mengumumkan tarikh penting seperti kelulusan permohonan proses rayuan dan pembayaran yang akan diterima oleh rakyat.

“Dengan ini rakyat akan lebih bersedia dari segi mental dan mengawal aliran tunai kewangan mereka. Mereka tidak mampu lagi bergantung ‘tanpa tali’ oleh KWSP yang selalu ‘flip-flop’ dalam memberikan kenyataan,” katanya.

Katanya, ramai pemohon mengadu ingin menukar jumlah pengeluaran pada kadar maksimum selepas pengumuman rasmi dibuat Menteri Kewangan, Datuk Seri Tengku Zafrul Abdul Aziz minggu lalu.

“Bagi yang sudah mendapat pembayaran interim kali pertama, mereka tidak boleh menukar jumlah pengeluaran i-Sinar secara dalam talian, sebaliknya perlu ke kaunter KWSP berdekatan bagi mengisi borang secara manual.

“Namun, dalam situasi pandemik COVID-19 ini, mereka perlu buat temujanji secara dalam talian untuk membuat urusan di kaunter KWSP yang mengambil masa selama sebulan untuk menunggu giliran temujanji,” katanya.

Beliau turut meminta KWSP memberi pilihan kepada ahlinya mengeluarkan maksimum RM10,000 secara ‘one off’ selepas permohonan diluluskan.

“Ramai dalam kalangan mereka mengadu mengalami tekanan hidup hingga terpaksa berhutang untuk meneruskan kelangsungan hidup dan perlu sejumlah wang yang boleh menanggung kehidupan harian keluarga.

“Mereka menunggu berbulan-bulan lamanya untuk kelulusan permohonan i-Sinar ini. Berilah mereka pilihan untuk pengeluaran RM10,000 secara one off untuk meneruskan kelangsungan hidup dengan wang mereka sendiri,” katanya memaklumkan menerima tidak kurang 400 hingga 500 aduan sehari berkaitan isu i-Sinar.

Media sebelum ini melaporkan, KWSP sedang dalam proses memansuhkan syarat kemudahan i-Sinar.

Menteri Kewangan, Tengku Datuk Seri Zafrul Tengku Abdul Aziz, dilaporkan berkata pemansuhan adalah berikutan nasihat Perdana Menteri, Tan Sri Muhyiddin Yassin supaya KWSP menambahbaik inisiatif itu selepas mengambil kira maklum balas rakyat. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wawa Wahid Enterprise Tular Gara-Gara Ditahan Di SJR

KOTA KINABALU: Sejak semalam, tular sebuah video di media sosial memaparkan seorang wanita kelihatan menengking seorang anggota polis yang bertugas di sekatan jalan raya (SJR) selepas disaman akibat cukai jalan dan insurans tamat tempoh.

Seorang pengguna Facebook, El Jojoe Jemadin memuat naik video memperlihatkan wanita yang dikenali sebagai Wawa itu meninggikan suara terhadap beberapa anggota polis di lokasi terbabit dalam loghat Sabah.

Walaupun wanita itu menjerit di sana sini, anggota polis tersebut dilihat tetap tenang menjalankan tugas sambil mengeluarkan notis saman.

Itu antara dialog dilontarkan wanita tersebut yang dipercayai seolah-olah tidak berpuas hati dengan tindakan anggota polis berkenaan.

Rakaman video berdurasi seminit 29 saat itu mendapat 10,000 perkongsian dan pelbagai reaksi netizen yang memberi komen terhibur dengan gelagat Wawa selain memuji sikap profesional anggota polis.

Tidak membiarkan sebarang spekulasi dibuat oleh warganet, Wawa menerusi sebuah posting di laman Facebook miliknya tampil memberikan penjelasan sebenar berhubung kejadian terbabit.

Menurut Wawa, kejadian tersebut berlaku pada 1 Jun lalu dan mendakwa dia menunggu hampir 30 minit di dalam kereta jenis Toyota Harrier untuk menerima notis saman

“Sengaja melambat-lambatkan saman, sampai Wawa turun ke pondok tanya kenapa lambat encik? Ketika itu, polis tu mula menyindir?

“Wawa cakap saman saja encik, hal ‘roadtax’ tu memang salah. Dia cakap pulak dia ada kuasa bagai dengan nada menyindir, perkecilkan Wawa sebagai rakyat..,” dakwa Wawa seperti ditulis dalam aplikasi WhatsApp yang turut tular di media sosial.Sehingga artikel ini ditulis, tiada kenyataan rasmi daripada pihak polis berhubung kejadian tersebut. – MalaysiaGazette


Suspek jadikan budak tebusan disyaki PATI

Kota Kinabalu : Penjenayah yang ditembak mati polis selepas menjadikan kanak-kanak perempuan sebagai tebusan di pangsapuri di Taman Telipok Ria, Kota Kinabalu, Ahad lalu disyaki pendatang asing tanpa izin (PATI).

Ketua Polis Negara, Tan Sri Mohamad Fuzi Harun berkata, sehingga kini identiti lelaki berkenaan masih belum dikenal pasti susulan tiada dokumen pengenalan diri ditemui padanya.

“Saya dimaklumkan suspek adalah PATI, namun perkara itu masih belum dapat disahkan dan kita masih menjalankan siasatan serta mengesan warisnya.

“Kita turut menguar-uarkan kepada umum tentang perkara ini dan berharap keluarga atau mereka yang mengenali suspek tampil untuk membantu siasatan dan mengenal pasti identitinya,” katanya kepada media selepas menghadiri perhimpunan bulanan Bukit Aman di Kuala Lumpur, hari ini.

Tambah beliau, buat masa ini masih belum ada mana-mana pihak tampil bagi membantu siasatan polis.

Dalam kejadian 12 tengah hari, Ahad lalu, suspek dianggarkan berusia 30-an melarikan mangsa berusia dua tahun ke rumah di tingkat empat.

Suspek kemudian ditembak mati 5.35 petang ketika mengacah-acah untuk mencampakkan kanak-kanak terbabit dari bahagian dapur rumah terbabit.

Sehingga kini, polis masih menjalankan siasatan berhubung motif sebenar kejadian itu. – Harian Metro


(VIDEO) Tidak Sempat Lari, Lelaki Maut Dihempap Balak

TAWAU: Seorang lelaki maut dihempap kayu balak ketika cuba membuka ikatan lori yang membawa muatan itu di Kampung Kalabakan, di sini, semalam.

Dalam kejadian kira-kira 7 pagi itu, Musa Baco Tang, 46, disahkan meninggal dunia di tempat kejadian akibat cedera parah di badan.

Difahamkan, sebelum kejadian, mangsa yang bekerja di premis berkenaan dikatakan sedang membuka ikatan di lori itu.

Bagaimanapun, sebatang kayu balak dari atas lori itu tiba-tiba tergolek dan menghempap mangsa yang tidak sempat melarikan diri.

Ketua Polis Daerah Tawau, Peter Umbuas mengesahkan kejadian itu dan laporan sudah diterima untuk tindakan lanjut.

Katanya, kemalangan itu menjadi perhatian ramai selepas rakaman video yang dipercayai diambil rakan sekerja mangsa tular di media sosial.

Rakaman selama 12 minit itu menunjukkan sebuah jentera berat sedang mengalihkan kayu balak yang menghempap mangsa.

“Hujung minggu, hujung minggu. Astaghfirullahalazim Ya Allah Astaghfirullahalazim,” Itu yang kedengaran dalam rakaman menunjukkan kejadian ngeri itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isteri naik angin anak dinamakan Muhammad Bossku, suami kata, “Nak malu apa isteriku?”

Di sana ‘bossku’ di situ ‘bossku’, di mana-mana sahaja orang ramai terutama netizen menyebut perkataan tersebut apabila ia menjadi trend di lama sosial.

Difahamkan, perkataan ‘bossku’ merupakan slanga yang digunakan anak-anak muda, termasuk golongan bermotosikal dan penggunaanya didakwa berasal dari Sabah.

Malah, bekas perdana menteri, Datuk Seri Najib Tun Razak juga meraih perhatian apabila menyebut ‘malu apa bossku’ sehingga menjadi ikutan di laman sosial.

Namun, netizen dikejutkan juga dengan gambar sijil kelahiran yang didaftarkan menggunakan nama ‘Muhammad Bossku’ sekali gus mencetuskan pelbagai reaksi.

“Wife (isteri) aku mara letak nama ni… apa masalahnya?”, menurut keterangan gambar yang dimuat naik Dean Ahmad di Facebook sehingga tular, malah mengundang kecaman netizen menganggap ia mempersendakan nama seorang anak, selain ramai yang meneka gambar tersebut hanya disunting.

Hanya mahu dikenali Dean Ahmad, dia mendedahkan bahawa gambar tersebut dimuat naik di laman sosial selepas memperoleh sijil kelahiran buat anak lelakinya yang baru lahir pada 12 Januari lalu.

Jelasnya, beberapa hari selepas kelahiran anaknya itu, dia telah mencadangkan nama Muhammad Bossku kepada isterinya untuk cahaya mata kedua mereka.

“Masa kelahiran anak pertama dulu, saya seorang yang mencadangkan nama dan terus daftar kelahiran. Bila saya cadang nama (Muhammad) Bossku untuk anak kedua ini, isteri naik angin.

“Isteri marah sebab dia cukup tak berkenan dengan nama itu sebab sekarang ramai orang mula permainkan panggilan tu. Jadi, dia malu. Nak malu apa isteriku? Kan nama tu sedap dipanggil dan saya dah mula panggil anak dengan nama Bossku… Bossku, “katanya ketika dihubungi mStar Online, malam Sabtu.

Namun anak kelahiran Temerloh, Pahang ini merupakan seorang yang suka berjenaka dan gambaran itu dapat dilihat menerusi gambar dan video yang dikongsikannya di laman sosial.

Dean yang menjadi social media influencer sejak hampir sedekad lalu mengakui bahawa gambar sijil kelahiran itu sebenarnya telah disunting pada bahagian nama anaknya sejurus selepas mendapatkan dokumen tersebut dari Jabatan Pendaftaran Negara (JPN) pada Jumaat lalu (18 Januari).

“Isteri tahu saya ni suka bergurau dan berjenaka. Bila saya beritahu nak letak nama Bossku, isteri antara percata atau tidak percaya.

“Lepas dapat sijil kelahiran anak di JPN, saya apa lagi cepat-cepat edit bahagian nama dan hantar gambar kat isteri menerusi WhatsApp. Dia bising suruh cepat balik. Sampai kat rumah, isteri hanya tahu ia betul-betul sekadar ‘prank’ (gurauan) bila keluarkan sijil tu daripada sampul,” katanya secara berseloroh.

Dean menjelaskan bawaha nama anak keduanya itu sebenarnya adalah Umar Al-Faqeh yang dilahirkan pada awal pagi 12 Januari lalu, dan ia jatu pada hari ulang tahun kelahirannya.

Menganggap kelahiran anaknya itu sebagai hadiah hari ulang tahun untuk dirinya dan juga isteri (10 Januari), dia menolak dakwaan netizen bahawa nama Muhammad Bossku sebagai tidak sensitif dan mempersendakan anak yang merupakan anugerah tuhan.

“Muhammad itu dalam bahasa Arab maksudnya yang terpuji dan Boss itu bermakna seseorang dalam kedudukan tertinggi dan disegani, jadi apa yang tidak baiknya?

“Nama anak saya yang sebenar adalah Umar Al-Faqeh. Tapi kalau selepas ni ada kawan-kawan yang nak panggil anak Bossku, saya tak boleh halang. Mudah-mudahan dia jadi bos suatu hari nanti,” kata Dean yang mempunyai anak sulung lelaki berusia empat tahun.


Saya Bersyukur Kepada Allah – Muhyiddin

KUALA LUMPUR: “Saya bersyukur kepada Allah dianugerahkan jawatan Perdana Menteri kelapan dengan izin Yang di-Pertuan Agong,”.

Demikian kata-kata Perdana Menteri baharu, Tan Sri Muhyiddin Yassin ketika ditemui di kediamannya di Bukit Damansara, di Kuala Lumpur, hari ini.

Menurutnya, dia menjunjung kasih atas perkenan YDPA dan mereka yang memberi sokongan moral kepadanya.

“kita pun berisitiqamah untuk menyatakan syukur atas anugerah diberikan Allah kepada saya.

“Saya hanya memohon untuk seluruh rakyat Malaysia menerima keputusan diumumkan Istana Negara hari ini.

“Saya dimaklumkan bahawa majlis mengangkat sumpah, ikut makluman diberitahu akan diadakan di hadapan YDPA esok pagi 10.30. Jadi saya akan berada di Istana Negara esok,” katanya. – Harian Metro


Pekerja Binaan Ancam Bunuh Isteri Dipenjara

KOTA KINABALU: Mahkamah Majistret di sini menjatuhi hukuman penjara lapan bulan kepada seorang pekerja binaan kerana mengancam untuk menyebabkan kematian kepada isterinya, bulan lepas.

Nasir Abih, 39, mengubah pengakuan kepada bersalah melakukan kesalahan itu terhadap isterinya, 36, pada jam 11 pagi, 19 Oktober di sebuah rumah di Kg Pondo, Pulau Gaya.

Nasir pada Isnin lalu mengaku tidak bersalah kepada pertuduhan yang dibuat di bawah Seksyen 506 Kanun Keseksaan yang membawa hukuman penjara sehingga tujuh tahuh, atau denda, atau kedua-duanya sekali, jika sabit kesalahan.

Dia diperintahkan menjalani hukuman penjara itu dari tarikh dia ditangkap pada 27 Oktober.

Terdahulu, pendakwaan ketika mengemukakan fakta kes memberitahu mahkamah bahawa isteri Nasir membuat laporan polis pada 19 Oktober, menyatakan bahawa dia telah diancam oleh Nasir dan membuatkan dia ketakutan.

Nasir, yang tidak diwakili, meminta hukuman lebih ringan dengan mengatakan bahawa dia tiada hasrat untuk mencederakan isterinya dan bahawa dia menyesali tindakannya.

Nasir mengakui bahawa itu adalah kesilapannya dan berkata bahawa insiden itu berpunca dari perkara kecil, di mana dia telah menggunakan wang tunai RM200 yang menyebabkan isterinya membebel, membawa kepada pergaduhan antara mereka dan bahawa apa yang dia katakan ketika pergaduhan itu hanyalah terlepas cakap.

Nasir berkata dia tidak pernah memukul isterinya sepanjang perkahwinan mereka dan bahawa dia masih menyayangi isterinya.

Dalam satu lagi kes, seorang pengangkut barang berumur 24 tahun meminta dibicarakan bagi dua pertuduhan mencuri dan menceroboh.

Mohd Noraseh Norazam dituduh memecah masuk ke premis Saloon 57 Top Image di Warisan Square di sini dan mencuri RM74 dari peti simpanan tunai di premis itu pada jam 3.24 pagi, 13 Oktober lalu.

Dakwaan di bawah Seksyen 457 Kanun Keseksaan itu membawa hukuman penjara sehingga 14 tahun dan boleh dikenakan denda jika sabit kesalahan.

Bagi pertuduhan kedua, Noraseh dituduh menceroboh ke tingkat bawah, Blok B Warisan Square pada jam 12.10 pagi, 19 Oktober.

Kesalahan di bawah Seksyen 448 Kanun Keseksaan itu membawa hukuman penjara sehingga tiga tahun atau denda sehingga RM5,000 atau kedua-duanya sekali, jika sabit kesalahan.Pendakwaan ketik amemohon tarikh sebutan yang lain, mencadangkan ikat jamin RM3,000 dan dua penjamin bagi setiap pertuduhan.

Peguam bertugas Lim Ming Zoong @ Lawrence yang mewawkili Noraseh, memohon ikat jamin lebih rendah dengan alasan bahawa tertuduh tidak dapat membayar jumlah secukupnya ketika PKPB dengan bekerja sebagai tukang angkat barang di kawasan Segama kerana dia hanya meraih RM50 sehari, bergantung kepada berapa banyak barang yang diangkutnya.

Mahkamah menetapkan 17 Disember dan 2 Disember untuk sebutan masing-masing bagi pertuduhan pertama dan kedua dan membebaskan Noraseh dengan jaminan RM1,000 tidak didepositkan dengan dua penjamin bagi setiap pertuduhan.

Inspektor Kelvan Elson Maik melakukan pendakwaan di hadapan Majistret Stephanie Sherron Abbie. – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dalang Sindiket Edar Dadah Di Inanam Ditangkap

KOTA KINABALU: Tindakan agresif seorang suspek pengedar dadah cuba meloloskan diri tidak kesampaian apabila polis bertindak pantas dan cekap menahan suspek tersebut berdekatan Pasar Malam Inanam, pada Rabu.

Ketua Polis Daerah Kota Kinabalu, Asisten Komisioner Habibi Majinji berkata, lelaki berusia 23 tahun yang berstatus pemastautin tetap itu dipercayai menjadi dalang kepada sindekat pengedaran dadah di kawasan Pekan Inanam.

Beliau berkata, suspek ditahan pada 8.30 pagi Rabu (14 Oktober) ketika serbuan dilakukan di tepi jalan berhampiran Pasar Malam Inanam. Lelaki berkenaan bertindak agresif ketika ditahan, namun tindakan pantas polis berjaya menangkap suspek.

Hasil pemeriksaan mendapati terdapat 205 keratan straw mengandungi dadah jenis syabu seberat 70.50 gram dianggarkan bernilai RM7,050 yang dijumpai berdekatan suspek dan di dalam poket seluar suspek.

“Modus operandi suspek adalah dengan mendapatkan bekalan dadah dari sindiket untuk dijual dalam kuantiti yang kecil kepada penagih di sekitar kawasan Pekan Inanam.

“Sebuah kenderaan jenis Proton Saga turut disita untuk siasatan lanjut kerana disyaki digunakan untuk tujuan pengedaran dadah,” katanya dalam satu kenyataan, di sini hari ini.

Kes ini disiasat dibawah Seksyen 39B Akta Dadah Berbahaya 1952 yang memperuntukkan hukuman gantung sampai mati jika disabitkan kesalahan dan Seksyen 7 ADB FOP 1988 bagi sitaan kenderaan.

Katanya, suspek kini direman untuk siasatan lanjut.- BorneoToday


‘Saya Tak Tahu Anak Dalam Kandungan Ni Anak Siapa’ – Isteri Terlanjur Dengan Kembar Suami

Kisah rumah tangga dari surirumah yang menghadapi masalah terlanjur dengan abang iparnya sendiri yang juga merupakan kembar suaminya.

Pengadu kini sudah menyesal dan buntu apabila dia disahkan hamil kerana tidak tahu anak siapa yang dikandungkannya itu. Jadikan pengajaran, elakkan perkara sebegini berlaku.

Saya surirumah, 26 tahun dan suami berusia 40 tahun. Suami ada tiga adik beradik. Tiada masalah dalam rumah tangga saya. Masalah hanya pada diri saya sahaja.

Saya ada perasaan terhadap abang ipar. Tak tahu dan tak faham macam mana perasaan ini boleh tiba-tiba ada.

Saya berkahwin dengan suami dah lapan tahun. Tetapi kenapa sekarang perasaan ini saya rasa? Allah, seksanya.

Saya berdosa dan bersalah terhadap suami.

Suami saya seorang yang sangat baik. Bagi saya dia sempurna sebagai seorang lelaki dan suami layan dan sabar dengan saya.

Dia beri nafkah zahir dan batin secukupnya. Nak kata abang ipar ada kelebihan, tak ada.

Mereka kembar seiras. Handsome sama, perangai, cara semua lebih kurang sama. Suka tersenyum, ramah, suka menolong.

Apa yang saya nak cakap, mentua berjaya didik mereka menjadi suami yang baik.

Pernah sekali suami out station dan suami suruh abang ipar menjaga saya.

Dari situlah terjadi sesuatu yang tidak disangka di mana saya dan abang ipar terlanjur.

Apabila suami pulang, saya melayan suami seperti biasa.

Dan sekarang saya disahkan hamil. Saya tidak pasti anak di dalam kandungan saya ini anak siapa.

Saya nak minta pendapat yang lebih pakar. Kalaulah anak yang saya kandungkan ini adalah anak abang ipar, adakah anak saya sama DNA dengan suami? Sebab suami dan abangnya bersaudara. Tolonglah saya.

Hubungan kami adik beradik sangat rapat. Baik ipar atau biras.

Saya selalu berdoa semoga Allah buang perasaan ini dan ampunkan segala dosa saya. Cukuplah perasaan ini hanya untuk suami.

Semoga Allah kuatkan iman saya, pelihara saya untuk jadi isteri yang baik.

Saya terima kecaman sebab saya tahu saya bersalah.


(VIDEO) Remaja Lemas, 2 Rakannya Hanya Lihat & Rakam Video Tanpa Hulur Bantuan

Seorang lelaki dibiarkan lemas, sementara rakannya hanya merakam kejadian itu tanpa menghulurkan sebarang bantuan kepada mangsa.

Dalam kejadian yang berlaku pada 15 November lalu di Karnataka, India, Jaffer Ayub, 19, bersama dengan dua rakannya pergi ke kuari terbiar untuk berenang.

Jaffer dengan penuh keyakinan berlari dan terjun ke dalam kuari tersebut.

Ketika Jaffer cuba berenang ke tebing yang terletak beberapa meter, dia mengalami kepenatan dan belum sempat berpaut pada tebing, dia mula tenggelam.

Seketika kemudian, mangsa timbul semula dan terkapai-kapai meminta diselamatkan.

Salah seorang rakannya yang hanya berada beberapa inci dari mangsa, menghulurkan tangannya untuk membantu.

Belum sempat mangsa mencapai tangannya, lelaki itu menarik balik tangannya.

Mangsa berusaha menyelamatkan diri, tetapi tidak lama kemudian keadaan air menjadi tenang dan mangsa sudah tenggelam ke dasar.

Kejadian itu dirakam oleh rakannya sendiri yang tidak menghulurkan sebarang bantuan.

Difahamkan, terdapat beberapa saksi termasuk sekumpulan wanita berada di kawasan itu.

Alangkah malangnya tiada seorang pun yang terdetik hati hendak membantu mangsa yang lemas.

Hanya selepas mereka menyedari mangsa sudah hilang dari permukaan air, mereka segera datang membantu dan mengeluarkan Jaffer dari kuari tersebut.

Tetapi sudah terlambat dan Jaffer telah meninggal dunia.

Menurut polis, kesemua saksi yang ada pada waktu itu berasa takut untuk membantu Jaffer.

Kesi itu bukanlah kes yang pertama kali berlaku di mana pada awal bulan lalu, seorang lelaki berusia 53 tahun terbakar di dalam keretanya dan orang awam hanya merakam kejadian itu tanpa membantu mangsa.


Kereta Terbalik Langgar Dua Ekor Lembu

KENINGAU: Pemandu berdepan detik cemas apabila kereta dipandunya terlanggar dua ekor lembu di Jalan Pamalan berhampiran Lembaga Getah Malaysia (LGM), di sini, awal pagi tadi.

Dalam kejadian 5.30 pagi itu, Perodua Axia yang dipandu lelaki berusia 37 tahun terbabit turut terbalik akibat kemalangan berkenaan.

Difahamkan, kemalangan itu juga mengakibatkan kedua-dua ekor haiwan berkenaan mati di tempat kejadian.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 5.43 pagi sebelum sepasukan 11 anggota bersama jentera dihantar ke lokasi kejadian.

“Sebaik tiba, mangsa sudah keluar dari kenderaannya dan tidak mengalami kecederaan. Anggota bomba kemudian membuka kepala bateri kereta sebagai langkah keselamatan,” katanya dalam kenyataan, di sini.

Katanya, anggota bomba turut membuat pemeriksaan lanjut sebelum operasi ditamatkan pada 6.22 pagi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jawatankuasa Disiplin PKR Bermesyuarat Tentang Kedudukan Jonathan

KOTA KINABALU : Jawatankuasa Disiplin dan Tatatertib Parti Keadilan Rakyat (PKR) Sabah akan bermesyuarat membincangkan pelantikan Ahli Parlimen Ranau, Jonathan Yassin sebagai Timbalan Menteri Dalam Negeri.

Pengerusi PKR Sabah, Datuk Christina Liew berkata, wakil rakyat PKR itu perlu menjelaskan tentang pendirian politiknya kepada parti.

“Jawatankuasa Disiplin dan Tatatertib PKR akan membuat satu mesyuarat dan salah seorang yang harus menjawab persoalan daripada jawatankuasa PKR ialah Jonathan.

“Dia harus memperjelaskan dirinya sama ada dia masih dalam parti ini atau tidak.

“Sekiranya dia tidak lagi menyertai parti ini, parti apa yang beliau akan sertai? Jika beliau masih  ingin bersama PKR, banyak yang perlu beliau jelaskan,” katanya ketika ditemui pemberita hari ini.

Semalam, Perdana Menteri, Tan Sri Muyiddin Yassin mengumumkan nama Jonathan di dalam barisan Kabinet baharu beliau.

Pengumuman itu seolah-olah menjawab persoalan tentang status politik Jonathan yang sebelum ini ‘menghilang’ dan dikatakan antara pemimpin yang meninggalkan PKR untuk menyokong kerajaan.

Khamis lalu, Jonathan juga tidak hadir ketika semua wakil rakyat Parti Warisan Sabah dan Pakatan Harapan (PH) Sabah hadir menyatakan pendirian untuk menyokong Tun Dr. Mahathir Mohamad.

Tambahnya, terdapat beberapa lagi ahli PKR yang akan dipanggil untuk menyertai mesyuarat tersebut demi memastikan semua persoalan dijelaskan.

Walau bagaimanapun, Liew akui jawatan yang disandang oleh Jonathan itu mampu memberi akses kepadanya untuk membantu negeri ini seperti mengusir  pendatang asing tanpa izin (PATI) dan menolak dasar-dasar yang tidak baik untuk negeri ini.

“Beliau kini bersama dengan kerajaan di mana beliau mempunyai akses kepada keputusan membuat dasar.

“Kami berharap beliau akan memberi perkhidmatan yang baik kepada Sabah dengan membuat penyelidikan atau kajian mengenai  imigresen, undang-undang dan sebagainya,” katanya.

Ketika ditanya sama ada beliau kurang berpuas hati mengenai jawatan yang dipegang Jonathan, Liew mendedahkan beliau menghormati jawatan yang disandang itu kerana jawatan tersebut memberi akses kepada undang-undang yang kurang disenangi oleh rakyat Sabah.

“Saya hormati jawatan tersebut kerana sesiapa yang menduduki jawatan tersebut mempunyai akses kepada undang-undang yang kurang disenangi oleh Sabah sekaligus berpeluang untuk membuat sesuatu mengenai hal itu.

“Mengenai Jonathan, secara peribadinya,  biarkan Jawatankuasa Disiplin dan Tatatertib PKR untuk mengurus hal itu,” katanya.


Tindakan Tegas Terhadap Operator Menyelam Cabul Dua Pelancong Wanita

KOTA KINABALU: Kementerian Pelancongan, Kebudayaan dan Alam Sekitar akan mengambil tindakan tegas terhadap operator menyelam skuba di Semporna sekiranya tuduhan mencabul dua pelancong wanita dari China oleh salah seorang pengajarnya terbukti benar.

Timbalan Ketua Menteri Datuk Christina Liew berkata beliau telah mengarahkan Pengerusi Lembaga Pelancongan Sabah (STB) Ken Pan Ying On untuk menjalankan siasatan menyeluruh terhadap syarikat itu selepas dua wanita berkenaan mendakwa mereka telah dicabul.

“Tingkah laku seperti itu tidak boleh diterima, justeru jika terbukti dakwaan terhadap kakitangan operator skuba itu betul kita akan mengambil tindakan tegas kerana perbuatan itu telah mencalar imej negeri.

“Kita sepatutnya berbangga dengan Sabah terutama Semporna dengan reputasinya sebagai tempat menyelam yang menjadi tumpuan dunia,” katanya kepada pemberita selepas merasmikan Program Mega Dive 3.0 dan Hari Terbuka Regatta ke-9 2019 anjuran Tentara Laut Diraja Malaysia (TLDM) di Pangkalan TLDM Kota Kinabalu di sini hari ini.

Beliau berkata demikian sebagai mengulas kejadian membabitkan dua wanita dari Shenzhen, China yang mendakwa mereka dicabul oleh pengajar selaman semasa melakukan aktiviti menyelam di Semporna pada Mac lalu.

Difahamkan kedua-dua pelancong wanita itu telah disyorkan kepada pengajar menyelam itu oleh sebuah agensi pelancongan tempatan.

Dalam kejadian itu difahamkan salah seorang pelancong mendakwa bahawa pengajar selaman terus memegang tangannya dan kemudian menyentuh punggungnya seperti yang ditunjukkan dalam video dan gambar yang dipaparkan di laman media sosial.

Kedua-dua wanita melaporkan kejadian itu kepada agensi pelancongan yang menjalankan siasatan.

Bagaimanapun kedua-dua pihak kemudian memutuskan untuk menyelesaikan perkara tersebut dengan bayaran pampasan berjumlah RM1,841, namun kedua-dua wanita mendakwa mereka tidak menerima wang pampasan sekembalinya ke China. – SabahNewsToday


Sabah Terima Keputusan Dengan Hati Terbuka

KUALA LUMPUR: ‘Penyingkiran’ Sabah daripada saingan Piala Malaysia musim ini selain kempunan untuk menutup kempen Liga Super dengan sempurna pasti menjadi situasi yang menyedihkan buat skuad Tambadau itu.

Namun ketua jurulatihnya, Kurniawan Dwi Yulianto menerima dengan hati terbuka selepas Majlis Keselamatan Negara (MKN) tidak meluluskan permohonan laluan khas pasukan untuk mengharungi aksi terakhir Liga Super bertemu UiTM FC di Stadium Hang Jebat, Sabtu ini.

Meskipun sudah bersedia untuk aksi terbabit dan juga Piala Malaysia yang akan bermula bulan depan namun pengendali dari Indonesia itu menganggap nasib tidak menyebelahi pasukan mereka.

Katanya, dia percaya keputusan yang diambil MKN itu adalah demi mengutamakan keselamatan semua pihak susulan penularan wabak COVID-19 yang masih membimbangkan khususnya di Sabah ketika ini.

“Tentulah keputusan ini masih mengejutkan kami semua tetapi saya bersama pemain memahami hal ini kerana semestinya kita harus tetap mematuhi arahan yang dikeluarkan oleh MKN dan pihak kerajaan. Jadi sebagai warganegara yang prihatin, kami menerima keputusan ini.

“Apabila MKN mengeluarkan arahan ini yang tidak membenarkan kami ke Semenanjung, pastinya mereka ada alasan tersendiri dan semestinya ini adalah demi menjaga keselamatan lebih banyak orang. Kami ikhlas menuruti arahan yang dikeluarkan itu.

“Namun, ini tidak melunturkan semangat kami untuk memastikan kami terus kuat bagi mengharungi musim depan. Saya akui semua pemain masih sedih kerana tidak dapat beraksi dan terpaksa melupakan Piala Malaysia.

“Tetapi tidak mengapalah, yang penting adalah agar pandemik COVID-19 ini cepat berlalu dan saya mohon doa orang ramai agar keadaan lebih baik di sini,” katanya.

Sebagai rekod, selepas tidak mendapat lampu hijau daripada MKN, ini bermakna Sabah juga tidak akan terbabit dalam saingan Piala Malaysia selepas melihat tempoh kuarantin kendiri wajib selama 14 hari.

Ini kerana sekiranya mereka tiba di Semenanjung Malaysia pada 29 Oktober, ia sudah melangkaui tarikh perlawanan pusingan pertama kejohanan tertua yang bermula pada 6, 7 dan 8 November. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Ditemukan Terapung Di Sungai Labuk

BELURAN, 3 Dis: Mayat seorang lelaki dewasa ditemukan terapung di Sungai Sapi dekat sini Isnin.Ketua Polis Daerah Beluran Supt Kasim Muda berkata mayat lelaki itu ditemukan oleh sepasukan mencari dan menyelamat kira-kira 11 pagi tadi selepas menerima maklumat orang awam yang ternampak mayat hanyut di Sungai Labuk.“Lebih kurang 6 petang semalam, polis di Beluran menerima maklumat daripada orang awam yang ternampak mayat hanyut dari atas jambatan Sungai Labuk di Kampung Bambangan.Bertindak atas maklumat, satu operasi mencari dan menyelamat dilakukan oleh Balai Polis Tagas-Tagas, namun tidak berjaya kerana cuaca gelap dan air yang deras,” katanya dalam kenyataan di sini.Kasim berkata operasi bersambung pukul 7 pagi tadi bersama Balai Bomba dan Penyelamat Beluran, Angkatan Pertahanan Awam, Jabatan Sukarelawan Malaysia (Rela) dan penduduk kampung.Katanya, mayat dihantar ke Hospital Beluran untuk bedah siasat.Beliau berkata pihaknya tidak menerima laporan orang hilang setakat ini dan meminta orang ramai yang mempunyai maklumat mengenai kehilangan ahli keluarga atau kenalan untuk tampil di balai polis berdekatan.BERNAMA


Penagih & Pengedar Dadah Warga Asing Ditangkap Bersama Syabu 52.36 Gram

TAWAU: Polis memberkas seorang lelaki warga asing disyaki pengedar dadah membawa syabu seberat 52.36 gram di sekitar kawasan kebun kelapa sawit Kampung Simpang Tiga, Merotai Besar, di sini semalam.

Ketua Polis Daerah Tawau Asisten Komisioner Peter Umbuas berkata tangkapan dibuat semasa sepasukan anggota polis dari Balai Bombalai, PPK Merotai/Brumas dan Bahagian Siasatan Jenayah Narkotik Tawau membuat serbuan di lokasi tersebut.

“Semasa serbuan dilakukan anggota kita mendapati terdapat seorang lelaki dalam keadaan mencurigakan dan disyaki pengedar dadah paling aktif di kasawan tersebut,” katanya dalam kenyataan media di sini, semalam.

Peter berkata, suspek yang menyedari kehadiran polis cuba melarikan diri dan membuang satu bungkusan plastik dipercayai berisi syabu ke dalam semak untuk mengelak kegiatannya dikesan.

“Anggota polis terpaksa bergelut untuk menghalang suspek daripada melarikan diri dan tindakannya untuk menghilangkan barang kes juga gagal selepas suspek berjaya ditahan,” katanya.

Beliau berkata, pemeriksaan lanjut ke atas bungkusan yang dibawanya mendapati beberapa paket plastik lutsinar pelbagai saiz yang mengandungi hablur jernih disyaki dadah jenis syabu.

“Anggaran berat kasar rampasan dadah tersebut seberat 52.36 gram dan kes tersebut disiasat mengikut  Seksyen 39B Akta Dadah Berbahaya (ADB) 1952 yang memperuntukkan hukuman mati mandatori,” katanya.

Dalam serbuan yang sama anggota polis turut  berjaya menangkap seorang lelaki  disyaki penagih dadah dalam keadaan mencurigakan berlegar-legar di kawasan tersebut dan disiasat mengikut  Seksyen 15(1)(a) ADB 1952.

Kedua-dua suspek juga tidak memiliki sebarang dokumen pengenalan diri yang sah semasa pemeriksaan dokumentasi dilakukan dan kesemua mereka dan barang rampasan dibawa ke Ibu Pejabat Polis Tawau untuk tindakan selanjutnya. – Utusan Borneo


Pandemik COVID-19 Beri Tekanan Hebat Kepada Polis Sabah, Labuan

LABUAN, 28 Dis : Penularan pandemik COVID-19 merupakan satu cabaran luar biasa dan ini memberi tekanan yang agak berat kepada pasukan polis Sabah dan Labuan, kata Pesuruhjaya Polis Sabah Datuk Hazani Ghazali hari ini.

Katanya beliau tidak dapat menafikan perkara itu, dan mereka bersyukur dengan kehadiran pasukan penguat kuasa lain seperti Angkatan Tentera Malaysia dan anggota Jabatan Sukarelawan Malaysia (Rela) yang memberi kerjasama rapat kepada mereka.

“Tekanan itu bertambah berat semasa pilihan raya Sabah berlangsung pada lewat September,” katanya pada sidang media di sini.

Beliau turut mendedahkan hampir 1,000 anggota dan pegawai polis di Sabah serta Labuan telah menjalani kuarantin kendiri, sama ada kerana dijangkiti COVID-19 atau kontak rapat pesakit yang disahkan atau disyaki.

“Malah hari ini, 46 anggota dan pegawai polis (Sabah dan Labuan) telah diuji positif yang menyebabkan 28 lagi menjalani kuarantin dan kita jangka lebih ramai akan dikuarantin kerana kontak rapat,” katanya.

Hazani berkata di sebalik amalan 3W (pakai pelitup muka, basuh tangan dan penjarakan fizikal), mereka tetap terdedah kepada risiko tinggi dijangkiti penyakit itu dengan insiden terkini di Kota Belud yang mencetuskan satu kluster baharu melibatkan anggota polis yang dijangkiti semasa operasi menangkap suspek penjenayah.

“Keluar bekerja semasa penularan COVID-19 ini meletakkan barisan hadapan seperti pasukan polis di bawah tekanan yang hebat dan mampu menjejaskan kesihatan emosi mereka jika terdedah dalam tempoh yang lama.

“Di sebalik semua ini, mereka kekal komited terhadap tugas bagi mengekang penularan pandemik ini… kami rasa ‘kecil’ dengan pengorbanan besar serta komitmen tidak berbelah bahagi mereka yang turut merisikokan nyawa sendiri demi negara,” kata Hazani.

Justeru, beliau mengingatkan orang ramai agar terus mematuhi prosedur operasi standard bagi membantu pihak berwajib melandaikan lekuk COVID-19 di negara ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Pendatang Asing Tanpa Izin Ditahan Di Kudat

PITAS: Seramai empat lelaki pendatang asing tanpa izin (PATI) ditahan selepas gagal mengemukakan dokumen pengenalan diri ketika berada di  Dataran Bangkoka, semalam.

Dalam kejadian pukul 8 malam itu, suspek terdiri daripada warga Indonesia dan Filipina berumur antara 20 hingga 49 tahun itu ditahan dalam kejadian berasingan di atas bagang.

Pengarah Zon Maritim Kudat, Komander (M) Boon Chin Chau mengesahkan penahanan tersebut menerusi kenyataan media, hari ini.

“Hasil pemeriksaan mendapati dua daripadanya adalah warga Filipina dan dua orang lagi berasal dari Indonesia.

“Bagaimanapun, semua suspek gagal menunjukkan sebarang dokumen pengenalan diri ketika ditahan,” katanya.

Sehubungan itu, semua suspek ditahan dan disiasat mengikut Seksyen 6(1) Akta Imigresen 1959/63.


Kerajaan Sabah bina semula jambatan gantung rosak di Nabawan – Ketua Menteri

TUARAN, 30 April : Kerajaan Sabah akan membina semula sebuah jambatan gantung di Nabawan yang rosak dan dihanyutkan dalam kejadian banjir pada bulan lepas, kata Ketua Menteri Datuk Hajiji Noor.

Beliau berkata sementara jambatan itu siap, kerajaan negeri telah menyalurkan peruntukan kepada pejabat daerah terlibat untuk membeli bot dan enjin sangkut bagi kegunaan penduduk merentasi sungai bagi menjalani aktiviti harian.

“Kita ambil tindakan segera bila-bila masa kita buat yang penting pegawai daerah beli dahulu bot dan enjin sangkut, jika boleh hari ini juga kita beli dan kita sudah bagi peruntukan sebagai langkah sementara menunggu jambatan gantung siap,” katanya pada sidang media di sini hari ini.

Terdahulu, beliau mengadakan pertemuan dengan Menteri di Jabatan Perdana Menteri (Ekonomi) Datuk Seri Mustapa Mohamed di sini antara lain bagi membincangkan perlaksanaan program Pembasmian Kemiskinan Tegar Keluarga Malaysia (BMTKM) di negeri ini.

Tular di media sosial video beberapa kanak-kanak memakai pakaian seragam sekolah menggunakan rakit dan zip line untuk menyeberangi sungai di Nabawan susulan jambatan gantung merentang sungai, yang menjadi laluan utama penduduk kampung, hanyut akibat arus sungai deras dalam kejadian banjir itu.

Khamis lepas, Timbalan Menteri Kerja Raya Datuk Arthur Joseph Kurup berkata Kerajaan Persekutuan bersetuju memberikan peruntukan kecemasan kepada beberapa kampung di Nabawan yang terjejas teruk akibat banjir membabitkan pembinaan jambatan dan penyelenggaraan jalan raya.

Sementara itu, Timbalan Menteri Pendidikan Kedua Datuk Mohamad Alamin dalam kenyataan hari ini berkata kementeriannya amat memandang berat tentang keselamatan pelajar sekolah dan akan berkerjasama dengan semua agensi terlibat bagi menyelesaikan isu tersebut.

Bagaimanapun, beliau memohon semua pihak terutama warganet supaya tidak menyalahkan Kementerian Pendidikan (KPM) dalam isu tersebut kerana jambatan tersebut adalah sebuah jambatan awam dan tidak berada dalam kawasan sekolah.

“Apabila video pelajar sekolah itu tular seolah-olah ia adalah isu Kementerian Pendidikan, sedangkan ia tanggungjawab agensi lain, pihak kerajaan juga telah mengambil tindakan bagi menyelesaikan isu ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kabinet Tiada Kuasa Batalkan Ordinan Darurat

KUALA LUMPUR: Penamatan Proklamasi Darurat dan pembatalan enam Ordinan Darurat mengundang beberapa persoalan berkaitan kemampuan kerajaan menangani pandemik COVID-19, tanpa peruntukan undang-undang yang memberi kuasa segera dan drastik.

Turut berbangkit ialah isu berkenaan kaedah pembatalan Ordinan Darurat kerana Jemaah Menteri dikatakan tidak mempunyai kuasa untuk berbuat demikian.

Pensyarah Undang-Undang Universiti Islam Antarabangsa Malaysia (UIAM), Prof Dr Nik Ahmad Kamal Nik Mahmood, berkata pembatalan semua Ordinan Darurat itu menyebabkan kerajaan hanya boleh menggunakan peruntukan undang-undang sedia ada dan pastinya ini memberi cabaran kerana situasi semasa semakin kritikal dengan jangkitan harian pernah mencecah 17,000 kes.

Beliau berkata, kenam-enam Ordinan Darurat itu amat penting kerana memberi kuasa yang segera dan drastik kepada kerajaan, misalnya dalam urusan mengambil alih bangunan untuk tujuan rawatan COVID-19 dan arahan kepada hospital swasta untuk membantu.

“Apabila tamatnya ordinan-ordinan ini, kembalilah kita kepada keadaan sebelum darurat. Akta Pencegahan dan Pengawalan Penyakit Berjangkit 1988 (Akta 342) akan digunakan dengan kadar kompaun kembali kepada jumlah maksimum RM1,000 untuk perlanggaran prosedur operasi standard (SOP).

“Walaupun Akta 342 ini masih memberi kuasa kepada kerajaan untuk ambil alih bangunan atau hospital tetapi dari segi ganti rugi, boleh dibawa ke mahkamah sekiranya tidak dipersetujui.

“Prosesnya mungkin mengambil masa yang lama dan boleh memberi kesan kepada usaha kerajaan. Cuma saya dapati isu ganti rugi ini tidak banyak berbangkit. malah hospital swasta juga dengan rela hati membantu,” katanya kepada BH, hari ini.

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan dalam Mesyuarat Khas Dewan Rakyat hari ini mengumumkan kerajaan tidak akan menasihati Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, menyambung Proklamasi Darurat yang akan tamat pada Ahad ini.

Katanya, berdasarkan Perkara 150(3) Perlembagaan Persekutuan, semua ordinan yang dibuat sepanjang tempoh Proklamasi Darurat turut dibatalkan kerana kerajaan menarik balik ordinan berkenaan pada 21 Julai lalu.

Sementara itu, Nik Ahmad Kamal, berkata pada peringkat awal pandemik tahun lalu, kerajaan hanya menggunakan akta sedia ada dan itu didapati berjaya mengurangkan kes jangkitan, walaupun ada kritikan yang mengatakan Malaysia tidak membuat saringan secara besar-besaran.

Katanya, apabila kes mula meningkat pada 2021, kerajaaan menguatkuasakan Proklamasi Darurat dan walaupun dengan kuasa yang besar melalui ordinan-ordinan darurat, secara objektifnya itu tidak memberikan kesan yang besar kepada pandemik COVID-19.

Sementara itu, Pengarah Institut Tamadun dan Kajian Strategik (ITKAS), Universiti Malaysia Pahang, Prof Madya Datuk Dr Wan Ahmad Fauzi Wan Husain, berkata Jemaah Menteri tiada kuasa untuk membatalkan Ordinan Darurat kerana penggubalannya kuasa prerogatif Seri Paduka.

Katanya, Agong juga mempunyai prerogatif untuk membatalkannya selepas ordinan itu dibentang di hadapan kedua-dua Dewan Rakyat dan Dewan Negara.

“Prosedur yang betul di bawah Perkara 150(3) perlu dipatuhi. Justeru, ordinan itu masih sah sehinggalah dibatalkan mengikut kaedah-kaedahnya atau luput berdasarkan Perkara 150(7) Perlembagaan Persekutuan.

“Agenda pembentangan ordinan boleh dimasukkan semula atas ketetapan Perdana Menteri. Jika Jemaah Menteri memutuskan untuk membatalkan mana-mana ordinan darurat, usul boleh dikemuka berlandaskan kaedah-kaedahnya yang dinyatakan di atas dan Peraturan Mesyuarat Parlimen,” katanya.

Wan Ahmad Fauzi berkata, suatu usul juga boleh dibuat untuk membahaskan Proklamasi Darurat dan ordinan darurat.

“Perlembagaan Persekutuan menetapkan amalan tadbir urus baik dan semua pihak perlu menghormatinya. Yang di-Pertuan Agong dan Majlis Raja-Raja mempunyai peranan sebagai penjaga kepada prinsip kedaulatan undang-undang dan keluhuran Perlembagaan Persekutuan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Haramkan Segera Gula-Gula Berasap Seperti Rokok

PAPAR: Ibu bapa diminta supaya lebih peka dan memantau anak-anak mereka supaya tidak membeli gula-gula Ghost Smoke yang mengeluarkan asap seakan-akan rokok apabila disedut.

Pengerusi Persatuan Ibu Bapa dan Guru (PIBG) Sekolah Kebangsaan (SK) Pekan Papar, Mohd Fauzi Sahat, berkata beliau mendapati gula-gula itu dijual secara berleluasa di daerah ini.

“Kebanyakan yang membeli gula-gula itu adalah murid Tahun Lima dan Enam. Keadaan ini perlu dipantau kerana kita bimbang ia menjadi ikutan dan memberi kesan negatif kepada murid kita,” katanya ketika dihubungi, hari ini.

Selain daerah ini gula-gula berkenaan juga ada dikatakan turut dijual secara berleluasa di daerah lain termasuk di sekitar ibu negeri, kebanyakannya dibawa dari luar sekolah oleh murid.

Menyedari keburukannya gejala itu, Mohd Fauzi berkata, beliau menulis surat kepada PIBG sekolahnya pada 10 Julai lalu dan mengingatkan ibu-bapa mengenai budaya buruk yang bakal timbul daripada gula-gula berkenaan sebelum surat beliau tersebar di Facebook.

Katanya, pada mulanya beliau hanya mahu berkongsi kesan negatif memakan gula-gula itu dalam kalangan ibu bapa di sekolahnya kerana bimbang mengenai ciri-cirinya yang sama seperti merokok.

“Gula-gula ini menjadi popular dalam kalangan kanak-kanak di sekitar pekan Papar baru-baru ini malah turut menerima aduan daripada guru SK Pekan Papar mengenai gejala memakan gula-gula itu di sekolah berkenaan.

“Aduan juga dibuat kepada Pegawai Kesihatan Daerah Papar dan tindakan pemeriksaan terhadap premis dan kajian terhadap kandungan gula-gula itu sudah dijalankan oleh Pejabat Kesihatan Papar,” katanya.

Beliau berkata, berdasarkan surat daripada Pejabat Kesihatan Papar, kajian terhadap gula-gula terbabit mendapati ia melanggar peraturan 11 (1), Peraturan-Peraturan Makanan 1983 iaitu tidak menyatakan kandungan aditif makanan.

Katanya, tindakan merampas gula-gula terbabit dari premis yang menjualnya juga sudah dilakukan Pejabat Kesihatan.


Peraturan Lebih Ketat Masuk Ke Labuan Bermula Hari Ini

LABUAN, 1 Jan : Bermula hari ini, Jabatan Kesihatan Labuan mewajibkan semua pengembara menyerahkan keputusan negatif ujian Antigen Rapid Test Kit (RTK-Ag) atau tindak balas berantai Polimerase (PCR) COVID-19 sebelum memasuki pulau bebas cukai itu.

Pengarahnya, Dr Ismuni Bohari berkata peraturan baharu itu terpakai kepada semua pengunjung dan pengembara di seluruh Malaysia yang memasuki pulau tersebut melalui terminal feri Labuan serta Lapangan Terbang Labuan.

“Kami terpaksa menguatkuasakan peraturan lebih ketat susulan peningkatan kes COVID-19 sejak kebelakangan ini.

“Semalam, seramai 12 penumpang yang tiba di Lapangan Terbang Labuan telah diuji positif virus itu, oleh yang demikian, kami tidak mahu lagi kes dari luar Labuan berada dalam data kami,” katanya kepada Bernama.

Sebelum ini, pengembara (dari bahagian lain negara ini) boleh menjalani ujian saringan itu sama ada di Lapangan Terbang Labuan atau Terminal Feri Ro-Ro Labuan dengan bayaran minimum RM61.

Dr Ismuni berkata peraturan itu sama seperti apa yang dikuatkuasakan oleh kerajaan negeri Sabah dan Sarawak.

Labuan mempunyai kes kumulatif jangkitan itu sebanyak 1, 701 dengan empat kluster aktif iaitu Kluster Hujung Pasir, Kluster J Bandar, Kluster Titian dan Kluster Saguking. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZONE Dilanjutkan

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan selama 14 hari lagi sehingga 31 Mac ini.

Pesuruhjaya Polis Sabah Datuk Hazani Ghazali berkata, perintah berkurung itu meliputi perairan Sandakan, Beluran, Kinabatangan, Lahad Datu, Kunak, Semporna dan Tawau.

Menurutnya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan media, hari ini.

Hazani berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Menurutnya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terminal Feri Menumbok Sesak, Kenderaan Terkandas

LABUAN, 11 Jun – Beratus-ratus kenderaan yang dalam perjalanan masuk ke pulau bebas cukai di sini, kini terkandas di Terminal Feri Menumbok setelah perkhidmatan feri ro-ro tidak dapat memenuhi permintaan yang tinggi sejak tiga hari lepas berikutan cuti musim perayaan akan berakhir.

Pengurusan feri memberitahu Bernama tiket bagi kenderaan dari Menumbok ke Labuan hanya boleh didapati pada 14 Jun, yang menyebabkan kenderaan terkandas dan pemilik terpaksa meletak kenderaan mereka di tempat letak kereta berbayar pada RM5 sehari yang disediakan penduduk Menumbok.

Walaupun pengendali feri menyediakan perkhidmatan tambahan, mereka masih tidak dapat mengatasi permintaan yang tinggi.

Feri Kimanis 1 boleh membawa 250 penumpang dan 50 kenderaan; Putrajaya 1,400 penumpang dan 80 kenderaan dan feri terbesar, Goodwill Star, membawa lebih 400 penumpang dan 100 kenderaan setiap perjalanan.

Pengarah Jabatan Laut Labuan, Benjamin Bernard Bijion memberitahu Bernama, sebanyak 5,796 kenderaan dengan 14,662 penumpang (tidak termasuk mereka yang memiliki motosikal dan penumpang tanpa tiket) menggunakan terminal Labuan untuk ke tanah besar bagi tempoh sembilan hari mulai 27 Mei.

Beliau berkata pasukan penguatkuasa jabatan telah menjalankan pemeriksaan keselamatan pada setiap feri mengikut senarai semakan rutinnya.

“Ini termasuk pematuhan penuh dengan konvensyen antarabangsa berkaitan dengan keselamatan penumpang, aset, keadaan tempat duduk dan susunan tempat penumpang, tanda-tanda bagi pemindahan dalam kecemasan dengan peralatan keselamatan dalam keadaan baik,” katanya.

Antara faktor yang menyebabkan kenderaan berkenaan terkandas ialah kerana ketiadaan tiket untuk ke Labuan dan tiba lewat ke terminal sehingga terlepas feri.

Beberapa penumpang yang terlepas feri dan terkandas di terminal Menumbok berkata kelewatan tiba di terminal disebabkan oleh jalan sesak di sepanjang jalan Papar menuju ke Menumbok ditambah pula dengan hujan lebat dan banjir.

Pengendali bot laju penumpang pula terpaksa menambah perkhidmatan dengan mengadakan lebih lima perjalanan setiap hari untuk membawa mereka yang terkandas.

Sementara itu, jumlah trafik di sepanjang Jalan Rancha-Rancha ke Sg Keling di sini pagi ini telah mula meningkat kerana orang ramai berpusu-pusu pulang untuk bekerja dan menghantar anak ke sekolah yang bermula hari ini.

Ketua Polis Labuan Supt. Muhamad Farid Ahmad berkata mereka menjangka aliran lalu lintas yang tinggi minggu ini kerana kebanyakan orang akan kembali ke Labuan.

Beliau menggesa pengguna jalan raya yang memandu ke arah Menumbok supaya berhati-hati di jalan raya.

“Pemandu dinasihatkan supaya memandu berhati-hati, pada had kelajuan yang dibenarkan, memastikan jarak kenderaan selamat dan tidak membawa lebih muatan pada hujung minggu ini,” katanya.


Bantuan Untuk Keluarga Terdesak Di Sabah

KOTA KINABALU: Pukul 2.30 petang Jumaat dan sekumpulan wanita separuh umur berkumpul di luar Restoran Selera Masiun, sebuah kedai makanan berhampiran Inanam di sini.

Mereka datang ke kedai itu bukan untuk memesan pelbagai makanan bermasak yang disediakan di situ, sebaliknya beratur untuk mengambillbeg berisi beras, gula dan tepung seberat 1kg setiap jenis serta mi kering, 5 biji telur dan setin sardin.

Mereka diminta menulis nama pada sebuah buku yang disediakan. Kebanyakan mereka mencatatkan nama ringkas sebelum menerima beg plastik yang dipenuhi dengan barang runcit.

Pada setiap Jumaat dan Sabtu, kedai kopi itu akan menjadi lokasi pengedaran kepada sebuah bank makanan yang didirikan oleh suri rumah Rosnah Mansaat dan 2 rakannya yang hanya mahu dikenali sebagai Fatin dan Ummi.

Bank makanan itu mula beroperasi pada 23 Okt dengan kira-kira 100 beg barang runcit diedarkan pada 2 hari pertama selepas 3 rakan itu memaklumkannya melalui media sosial.

Tiga wanita itu masing-masing membelanjakan “beberapa ratusan ringgit” untuk memenuhkan bekalan bank makanan tersebut walaupun terdapat sumbangan daripada keluarga dan rakan mereka.

Walaupun setakat ini pihak berkuasa telah mengedarkan hampir 120,000 bakul makanan kepada isi rumah di Sabah, selain bantuan tunai Bantuan Prihatin Nasional (BPN), Rosnah percaya bahawa bank makanan amat diperlukan kerana terdapat keluarga yang memerlukan yang berkemungkinan tidak mendapat bantuan dalam tempoh pelaksanaan perintah kawalan pergerakan bersyarat (PKPB).

“Mereka yang meminta bantuan kami biasanya adalah yang berpendapatan harian seperti pekerja kedai kopi atau mereka yang bekerja sebagai pembantu gerai pasar malam atau menganggur selama beberapa bulan.

“Mereka adalah golongan yang paling berisiko dan memerlukan bantuan,” kata Rosnah.

Tidak hairanlah mengapa bank makanan serupa turut didirikan di lokaliti lain berhampiran Kota Kinabalu.

Rosnah berkata, beliau menyedari kewujudan bank makanan lain di Inanam, Menggatal, Penampang dan Pututan.

Baru-baru ini, Ketua Menteri Hajiji Noor mengingatkan pihak berkuasa supaya mempercepatkan proses pengedaran bantuan makanan kepada keluarga yang terkesan dengan pandemik Covid-19.

Bagi Rosnah,langkah mendirikan bank makanan itu adalah alternatif yang lebih selamat berbanding menghantar makanan kepada keluarga yang memerlukan seperti yang pernah dilakukannya sewaktu PKP mula dilaksanakan pada Mac.

“Saya melihat permintaan terhadap makanan dalam Facebook dan saya fikir orang yang meminta bantuan itu tentu terdesak.

“Ia amat melukakan hati kerana keluarga saya mempunyai makanan yang mencukupi dan saya berpendapat saya perlu berbuat sesuatu,” kata Rosnah.

Rosnah menghubungi mereka yang meminta bantuan dan bertanya apakah yang diperlukan.

“Mereka yang meminta makanan berada dalam keadaan terdesak dan sanggup mengetepikan maruah bagi memastikan anak mereka mempunyai makanan untuk mengenyangkan perut,” katanya.

Pada mulanya, beliau akan pergi membeli barang runcit dan menghantarkannya kepada keluarga serba kekurangan, tetapi sejak angka kes Covid-19 di Sabah mencecah 3 digit pada awal bulan ini, kakaknya, yang merupakan seorang jururawat menasihatinya supaya berhenti.

“Saya tidak boleh berhenti, tetapi saya perlu menjaga kesihatan saya. Selepas berfikir dan berbincang dengan keluarga, bank makanan adalah jawapan terbaik,” kata Rosnah.

Bagi banyak keluarga di Sabah yang memerlukan bank makanan seperti yang didirikan Rosnah dan 2 rakannya, ia dapat mengelakkan kelaparan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Operasi Nyah Cemar Seluruh Negara Isnin Ini

KUALA LUMPUR: Operasi nyah cemar bagi menghalang penularan COVID-19 akan dilaksana di seluruh negara Isnin ini, dengan tumpuan utama di kawasan awam sebelum diperluas ke tempat kediaman dan pejabat.

Menteri Kanan (Keselamatan), Datuk Seri Ismail Sabri Yaakob berkata, Kementerian Perumahan dan Kerajaan Tempatan (KPKT) akan dipertanggungjawabkan melaksana tugas ini menerusi pihak berkuasa tempatan (PBT).

“Proses nyah cemar di seluruh negara menerusi PBT dan Jabatan Bomba dan Penyelamat akan bermula 30 Mac ini yang akan menumpukan kawasan berisiko tinggi.

“Malah KPKT akan buat dari rumah ke rumah di kawasan PPR. Kita setuju proses dijalankan serentak seluruh negara.

“PBT di daerah mesti menjalankan proses nyah cemar di kawasan masing-masing. Keutamaan dimulakan di kawasan awam sebelum rumah ke rumah,” katanya pada sidang media hari ini.

Beliau berkata, ketika ini dua kawasan di Kluang dan Simpang Renggam sedang melaksana operasi itu berikutan peningkatan kes COVID-19 sehingga memaksa Perintah Kawalan Pergerakan Diperketatkan (PKPD) dilaksana.

“Operasi nyah cemar sudah dilaksana sejak 23 Mac. Sehingga semalam sebanyak 11 operasi dilakukan DBKL (Dewan Bandaraya Kuala Lumpur), membabitkan 11 pasar dan diteruskan di Masjid Seri Petaling,” katanya.


Padah Biar Kekasih Duduk Di Kokpit

BEIJING: Seorang juruterbang diharamkan menerbangkan pesawat seumur hidup selepas membiarkan kekasihnya duduk di kokpit ketika penerbangan sebelum wanita itu mengambil gambar yang dimuat naik ke media sosial.

Gambar berkenaan dimuat naik ke media sosial dengan keterangan “Terima kasih kepada kapten. Saya sungguh gembira” lapor Daily Mail.

Dalam satu kenyataan, Air Guilin memohon maaf dan mengesahkan kejadian berlaku ketika penerbangan dari Guilin ke Yangzhou, pada 4 Januari lalu.

Syarikat penerbangan itu dilaporkan menarik balik lesen penerbangan juruterbang itu selain mengharamkannya daripada tugas itu seumur hidup.

Selain itu, pembantu juruterbang, pengurus kabin, serta masing-masing seorang pramugari dan pengawal keselamatan dalam penerbangan turut digantung tugas 12 bulan.

Pada masa sama, pengerusi syarikat diberi amaran keras manakala tiga bulan gajinya dipotong, dan pengurus besarnya diturunkan jawatan selain turut dipotong gaji untuk tempoh sama. Tindakan juga diambil terhadap empat eksekutif kanan syarikat.

Kejadian itu terbongkar selepas seorang blogger penerbangan popular di Weibo mengecam perbuatan berkenaan apabila mengongsikan dua gambar dimuat naik seorang penumpang pesawat. – Agensi


Jimnajir Ditangkap Semula Juga Akhirnya…

TAWAU: Selepas dua hari diburu polis, seorang lagi tahanan warga asing yang melarikan diri ketika dikuarantin di Pusat Kuarantin dan Rawatan Covid-19 Berisiko Rendah (PKRC) Dewan Arena Belia, Jalan Utara dekat sini, berjaya ditangkap semula hari ini.

Ketua Polis Daerah Tawau Asisten Komisioner Peter Umbuas berkata, suspek berjaya ditangkap semula di Batu 15 Jalan Apas, selepas dua hari diburu polis.

“Suspek warga Filipina, Jimnajir Annor berusia 23 tahun dengan alamat terakhirnya di Kampung Hidayat Batu 4 Jalan Apas, berjaya dikesan polis sebelum ditangkap pada 1.30 tengah hari tadi.

“Suspek pada 5 Ogos dijatuhi hukuman penjara dua bulan dan satu sebatan oleh mahkamah atas kesalahan di bawah Seksyen 4(1)(c) Akta Rumah Judi Terbuka dan Seksyen 6(1)(c) Akta Imigresen 1959 (pindaan 2002),” katanya dalam kenyataan di sini, hari ini.

Terdahulu tiga tahanan melarikan diri dari PKRC di sini, pada jam 12.30 tengah malam pada Ahad dengan mengumpil kunci dan memecahkan pintu tandas sebelum memanjat pagar di pusat kuarantin berkenaan.

Bagaimanapun dua suspek berjaya ditahan semula di dua lokasi berasingan pada keesokan harinya (Isnin) selepas pihak polis melancarkan Ops Tutup dan Ops Kesan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anggota Polis Cedera Diserang Selepas Isterinya Melihat Gambar Ini Tersebar Di Media Sosial

Tular di media sosial gambar anggota polis dan orang awam membantu mengangkat seorang wanita selepas keretanya terbabit dalam kemalangan.

Dalam kejadian yang berlaku di Thailand itu, kereta yang dipandu oleh mangsa dilaporkan terjunam ke dalam longkang. Orang awam yang menyedari kejadian itu kemudian menghubungi polis dan setiba di lokasi, mereka membantu mengangkat mangsa.

Gambar itu tersebar di media sosial dan netizen memuji tindakan pantas anggota berkenaan dan orang awam yang membantu mangsa.

Namun, anggota polis terbabit dilaporkan cedera di bahagian kepala dan dihantar ke hospital untuk mendapatkan rawatan kecemasan.

Difahamkan, anggota itu telah diserang oleh isterinya yang cemburu selepas melihat gambar suaminya memegang punggung mangsa.

Kejadian itu membuatkan netizen tergelak dan mendoakan semoga anggota berkenaan cepat sembuh dan lebih berhati-hati apabila membantu mangsa kemalangan terutamanya golongan wanita.


Eugenius dinobat Olahragawan SUKMA

IPOH: Tiga emas, satu perak, dua rekod temasya dan satu menyamai rekod kebangsaan membolehkan atlet kelahiran Sabah, Eugenius Lo dinobatkan sebagai Olahragawan Sukan Malaysia (SUKMA) ke-19 di Perak.

Manakala kemampuan atlet pecut Terengganu, Azreen Nabila Alias meraih tiga emas – 100 meter (m), 200m dan 4x100m dan satu rekod temasya dalam acara 100m memadamkan rekod 10 tahun milik Siti Fatima Mohamad diumumkan sebagai Olahragawati SUKMA.

Bagi Eugenius dia langsung tidak menjangka akan kejayaan itu dan ditujukan kepada kepada semua yang tidak putus memberi sokongan terutama kepada pasukan memanah Sabah, keluarga, rakan-rakan dan juga jurulatih yang sentiasa menjadi nadi kekuatannya selama ini.

“Saya masih terkejut dengan anugerah ini. Sesungguhnya saya tidak menyangka akan dipilih sebagai olahragawan.

“Persiapan saya selama setahun untuk menghadapi SUKMA ini berbaloi. Kejayaan saya raih hari ini memperbaiki pencapaian dua tahun lalu apabila sekadar meraih satu emas dalam acara compound berpasukan lelaki,” katanya yang lebih meminati acara compound berpasukan.

Eugenius meraih emas dalam acara 70m compound individu (rekod temasya), 50m compound individu (rekod temasya), 30m compound individu (menyamai rekod kebangsaan) dan perak dalam compound berpasukan.

Sementara itu Azreen mendedikasikan anugerah diraihnya itu kepada arwah bapanya, Alias Che Ngah yang meninggal dunia pada 2014.

“Andai ayah masih bersama, pasti beliau gembira dengan kejayaan saya ini. Ayah hanya sempat melihat saya beraksi ketika SUKMA Perlis tapi ketika itu saya gagal meraih sebarang pingat.

“Terima kasih juga kepada ibu, Khadijah Ali, jurulatih dan semua yang sentiasa menyokong dan memberi kata-kata semangat kepada saya,” katanya yang bergelut dengan kecederaan hamstring di kedua-dua belah kakinya tiga bulan sebelum SUKMA bermula.

SUKMA Perak ke-19 menutup tirainya hari ini dengan Terengganu dinobatkan sebagai juara keseluruhan. – BH Online


Ali Puteh Mahu Jumpa Kakak Ipar Mohon Maaf

PETALING JAYA: Enggan memanjangkan kontroversi berhubung dakwaan membolot harta peninggalan abang, Allahyarham Abam Bocey, pelawak Ali Puteh mahu berjumpa kakak iparnya untuk memohon maaf.

Ali atau nama sebenarnya, Syed Ali Mubarak Syed Mohd Rizuan, 31, berkata dia merancang bertemu kakak iparnya, Siti Nurhidayah Mohd Ali, secara tertutup bagi menyelesaikan kemelut itu.

“Sekiranya keadaan menjadi bertambah teruk, kami akan kumpulkan semua wang sedekah orang ramai dan serahkan kepada Nurhidayah di rumahnya.

“Di situ sesi permohonan maaf antara kami  akan berlaku. Namun, ia dibuat secara tertutup kerana kami tak mahu aib keluarga terus dijaja,” katanya pada sidang media di sini, hari ini.

Angota kumpulan Puteh ini turut memohon maaf kepada kakak ipar berikutan status berbaur emosi dan kasar yang dikongsi di laman sosial, baru-baru ini.

“Saya mendapat tahu mengenai kenyataan yang dikeluarkan Nurhidayah apabila ramai yang menelefon saya untuk bertanya. Saya sangat terkejut dan mengucap panjang.

“Dalam keadaan marah, saya terus memuat naik status itu. Pada kesempatan ini, saya ingin meminta maaf kepada kakak ipar atas kesilapan yang dilakukan,” katanya.

Kontroversi isu membolot harta tercetus apabila Nurhidayah memberitahu dalam temubual yang dibuat secara langsung melalui Instagram (IG) usahawan kosmetik, Datuk Seri Aliff Syukri, mendakwa ada beberapa kekangan yang dihadapinya selepas pemergian arwah. Ini termasuk isu harta peninggalan seperti kereta yang dikatakan diurus keluarga Abam.

Bagaimanapun, semalam, melalui temubual secara langsung di IG, Ali menafikan dakwaan dia mahu membolot harta sambil menyatakan alasan berbuat demikian.

Ditanya apakah tindakan yang ingin diambil terhadap Aliff yang didakwanya menjadi dalang di sebalik kemelut yang timbul, Ali berkata, dia berharap ahli perniagaan itu bertaubat.

“Bertaubatlah Aliff, selagi pintu taubat masih terbuka. Tindakannya itu sudah memecah belahan hubungan kekeluargaan kami.

“Saya juga berharap dia dapat berjumpa dengan ibu saya dan memohon maaf padanya,” katanya.


Lelaki bom ikan ditahan

PASUKAN Polis Marin (PPM) menahan seorang lelaki kerana disyaki menangkap ikan menggunakan bahan letupan di kawasan perairan Pulau Bum-Bum dekat Semporna, petang semalam.

Lelaki tempatan berumur 23 tahun itu ditahan susulan maklumat yang disalurkan Unit Risikan Marin (URM) berkaitan kegiatan mengebom ikan di kawasan perairan berkenaan.

Komander PPM Wilayah 4, Asisten Komisioner Mohamad Pajeri Ali berkata, sepasukan anggota PPM yang menjalankan rondaan Op Pensura digerakkan ke kawasan perairan terbabit, kira-kira 5 petang.

Katanya, ketika pemeriksaan pasukan keselamatan menemui satu botol kaca berisi baja ammonia dan dua kotak mancis serta dua kilogram (kg) ikan belawis yang dipercayai ditangkap hasil daripada aktiviti mengebom ikan.

“Suspek ditahan dan dibawa ke pangkalan Markas Operasi PPM Semporna untuk tindakan selanjutnya mengikut Seksyen 26 (1) (b) Akta Perikanan 1985 kerana menangkap ikan menggunakan bahan letupan,” katanya dalam kenyataan hari ini.

Mohamad Pajeri berkata, turut dirampas ialah bot digunakan suspek bersama satu unit enjin pam dianggarkan bernilai RM2,981.

Beliau berkata, pihaknya memandang serius kegiatan atau aktiviti menangkap ikan menggunakan bahan letupan yang menjadi kesalahan berat, selain perbuatan itu memusnahkan hidupan marin. – Harian Metro


Ibu Ebi Kornelis Meninggal Dunia Akibat Covid-19

KOTA KINABALU: Ibu penyanyi dan pelakon Ebi Kornelis iaitu Reni Bakar, 81, meninggal dunia akibat Covid-19 di Hospital Queen Elizabeth (HQE), Kota Kinabalu, Sabah, semalam.

Ebi yang juga naib juara Akademi Fantasia musim kelima (AF 5) itu juga kini dirawat di Hospital Tuaran, Kota Kinabalu selepas disahkan positif virus itu sejak 8 Ogos lalu.

Menerusi laporan media tempatan, Ebi ketika dihubungi mengesahkan berita kematian ibunya, namun enggan mengulas lanjut ekoran keadaan kesihatan dirinya.

Berita kematian ibu Ebi itu dikongsikan kenalan dan rakan melalui Facebook yang merakam ucapan takziah selain mendoakan agar bintang AF 5 itu terus tabah menghadapi dugaan berkenaan.

Terdahulu, pada 8 Ogos lalu, Ebi menerusi hantaran di Facebook memuat naik mengenai keadaan dirinya dan bapanya, Yaimal Muhammad, 74, yang dijangkiti Covid-19.

Difahamkan, bapanya juga masih menjalani rawatan akibat jangkitan itu di HQE.

Ebi sebelum ini turut menyatakan kebimbangannya mengenai keadaan ibunya yang berseorangan di rumah selepas dia dan bapanya terpaksa dibawa ke pusat kuarantin kampus Intan.

Bapanya pula dari pusat kuarantin diarah ke HQE kerana kekurangan oksigen. Ebi kemudian dipindahkan dari pusat kuarantin ke Hospital Tuaran kerana mengalami sesak nafas berpanjangan.

“Ya Allah Ya Tuhan ku, Tuhan yang Maha Besar memiliki segala isi bumi dan langit. Saya dan keluarga sekarang sedang diuji dengan Covid-19. Mohon doakan kesembuhan saya dan keluarga, bapa dan mama. Ampunkanlah dosa-dosa dan kesalahanku sama kamu semua sama ada zahir atau batin. Aku terima ujian Allah. Tiada Tuhan selain Allah, Nabi Muhammad pesuruh Allah,” katanya.

Menerusi hantaran sama, Ebi meletakkan tanda pagar #Covid19 dan #covidbukanmainan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penemuan Mayat Di Longkang, Polis Tawau Tahan 4 Suspek

TAWAU: Mayat seorang lelaki dipercayai dibunuh ditemui dalam longkang berhampiran tempat letak kereta sebuah premis kelengkapan rumah di Jalan Bantu, Fajar, di sini petang semalam.

Ketua Polis Daerah Tawau, Pemangku Asisten Komisioner Peter Umbuas, berkata penemuan mayat berkenaan dimaklumkan seorang lelaki yang menghubungi polis pada jam 5 petang.

Bertindak atas maklumat itu, katanya, sepasukan pegawai dan anggota dari Ibu Pejabat Polis Daerah (IPD) Tawau bergegas ke tempat kejadian bagi menjalankan siasatan.

Katanya, siasatan awal mendapati mangsa yang lengkap berpakaian itu ditemui dalam keadaan tertiarap di dalam longkang yang dipenuhi dengan semak samun.

“Pemeriksaan awal pada fizikal mangsa mendapati ada dua kesan luka tikaman pada bahagian dada sebelah kanan dan bahagian tengkuk sebelah kiri.

“Polis turut menemui sebatang pemutar skru dan sebilah pisau berhampiran tempat mayat mangsa ditemui dipercayai digunakan dalam kejadian terbabit,” katanya dalam satu kenyataan, di sini hari ini.

Beliau berkata, tiada sebarang pengenalan diri ditemui pada mayat mangsa namun ia dicam oleh ahli keluarga iaitu isteri mangsa.

Katanya, berdasarkan keterangan isteri mangsa, lelaki itu keluar rumah seorang diri untuk bersiar-siar selepas menutup warung mereka di Kampung Titingan pada jam 12.45 tengah malam kelmarin.

Bagaimanapun, katanya, mangsa yang keluar dengan memandu kenderaan jenis Proton Wira berwarna merah gelap tidak pulang ke rumah sehingga mayatnya ditemui petang semalam.

Sementara itu, Peter mengesahkan sekurang-kurangnya empat suspek ditahan setakat ini yang dipercayai mempunyai kaitan dengan kes pembunuhan berkenaan.

“Motif kejadian belum diketahui dan siasatan lanjut diteruskan mengikut Seksyen 302 Kanun Keseksaan,” katanya. – Berita Harian


Rakyat Puas Hati Harga Makanan Murah Pada Musim Perayaan Tahun Ini

Johor Bahru : Harga bekalan makanan, terutama sayur-sayuran dan ternakan seperti ayam yang terkawal dan munasabah pada musim perayaan kali ini menyebabkan rakyat puas hati dan selesa.

Menteri Pertanian dan Industri Asas Tani, Datuk Salahuddin Ayub, berkata harga bekalan makanan yang terkawal itu disumbangkan faktor bekalan yang mencukupi di samping pintu sempadan negara yang dikawal ketat bagi mengelak penyeludupan keluar bekalan makanan.

Katanya, bekalan makanan dalam negara yang mencukupi membolehkan harganya stabil, sekali gus dapat dinikmati pada harga berpatutan.

Katanya, beliau akan berbincang dengan Menteri Perdagangan Dalam Negeri dan Hal Ehwal Pengguna, Datuk Seri Saifuddin Nasution Ismail bagi memperkemaskan kaedah pengawalan harga makanan.

“Saya dan Saifuddin membuat lawatan ke seluruh negara memeriksa ke semua premis perniagaan dari pasar raya besar, pasar raya sehinggalah ke kedai runcit kecil di pedalaman.

“Kita dapati harga barangan makanan memang terkawal dan rakyat puas hati dan selesa dengan harga barang keperluan yang ditetapkan berbanding musim perayaan tahun lalu.

“Contohnya kubis bulat sederhana RM2 sebiji, yang besar pula RM3. Harga ayam di pasar raya besar antara RM5.90 hingga 6.50 sekilogram manakala di kedai runcit pula ikut harga siling yang ditetapkan.

“Harga ikan kembung/selar dijual pada harga RM10 hingga 12 dan tiada dijual sampai RM21 tahun ini seperti tahun lalu manakala kacang panjang pula pada harga RM6 hingga RM8 sekilogram iaitu harga yang munasabah,” katanya.

Beliau berkata demikian pada sidang media di majlis rumah terbuka Parlimen Pulai di Dewan Raya Kempas Baru, di sini, hari ini.

Sementara itu, Salahuddin berkata, harga bekalan makanan yang terkawal pada musim perayaan kali ini juga disumbangkan FAMA yang membuka pasar segar di lokasi lebih banyak, dua minggu lebih awal.

Dalam hal berasingan, beliau yang juga Ahli Parlimen Pulai berkata, syarikat yang berjaya mengeksport durian Musang King ke China akan diumumkan pada pelancaran kejayaan berkenaan di Putrajaya, Isnin ini.

“Isnin ini akan diadakan pelancaran kejayaan untuk mengeksport durian Musang King ke China selepas General Administration of Customs of People’s Republic of China (GACC) melakukan lawatan dan pemeriksaan di tujuh syarikat terpilih, awal Mei lalu.

“Sebelum ini 14 syarikat disenaraikan dan tujuh syarikat ini memenuhi piawaian ketat GACC. Namun syarikat lain yang tidak berjaya pada fasa pertama ini jangan bimbang, kerana jika segala dokumen serta piawaian dipatuhi, mereka juga berpeluang mengeksport durian ke China,” katanya.

Salahuddin juga memberi jaminan pengeksportan durian Musang King ke China tidak akan menjejaskan pasaran tempatan.

“Kementerian akan pastikan wujud kuota untuk dieksport selain untuk keperluan tempatan termasuk industri hiliran,” katanya. – Berita Harian


Polis Tahan Warga Asing Mengamuk

LABUAN: Seorang lelaki yang mengamuk di sebuah rumah di Kampung Sungai Bangat, di sini, ditahan selepas mengugut cuba menikam anggota polis, kelmarin.

Dalam kejadian jam 9.45 malam itu, lelaki berusia 29 tahun terbabit cuba ditenangkan serta diarahkan menyerah diri namun enggan dan terus bertindak agresif.

Ketua Polis Daerah Labuan, Superintendan Muhamad Farid Ahmad berkata, polis kemudian melakukan serbuan mengejut ke dalam rumah berkenaan sebelum berjaya menangkap suspek.

Katanya, pihaknya turut berjaya merampas sebilah pisau yang dipegang oleh suspek ketika mengamuk dalam kejadian berkenaan.

“Pemeriksaan lanjut di dalam bilik tempat tinggal suspek turut menemui sebilah pedang samurai berhulu besi berukuran panjang 110 sentimeter.

“Siasatan awal mendapati suspek tidak mempunyai sebarang dokumen pengenalan diri yang sah dan dipercayai warganegara Indonesia,” katanya ketika dihubungi, hari ini.

Muhammad Farid berkata, suspek bersama barang-barang rampasan kemudiannya dibawa balik ke Ibu Pejabat Polis Daerah (IPD) Labuan untuk tindakan lanjut.

Katanya, kes disiasat mengikut Seksyen 506 Kanun Keseksaan bagi kesalahan ugutan jenayah menggunakan pisau dan jika disabitkan kesalahan boleh dijatuhi hukuman penjara sehingga tempoh tujuh tahun.

“Selain itu, kes turut disiasat mengikut Seksyen 7(1) Akta Bahan-Bahan Kakisan Dan Letupan Dan Senjata Berbahaya 1958 kerana memiliki sebilah samurai iaitu senjata berbahaya seperti yang dinyatakan dalam Jadual Kedua. – Berita Harian

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Kontraktor TM Antara Enam Lelaki Ditahan Curi Kabel Di Tawau

TAWAU, 11 Jan: Polis Tawau menahan enam lelaki berumur antara 19 hingga 50 tahun, kerana disyaki mencuri kabel Telekom Malaysia (TM) dalam tiga operasi bersama Bahagian Operasi TM cawangan Tawau, di sini sejak Selasa (7 Jan).

Ketua Polis Tawau ACP Peter Umbuas berkata dalam kes pertama, pihaknya menahan seorang lelaki tempatan berumur 33 tahun, di tepi jalan Kampung Hidayat, Batu 4 dekat sini, kira-kira 1 tengah hari, pada 7 Jan.

“Polis merampas 13 guni berisi kabel seberat 571 kilogram (kg), 30 batang timah seberat 898kg, sebuah telefon bimbit dan sebuah lori jenama Isuzu,” katanya dalam kenyataan di sini Jumaat.

Peter berkata pada 8 Jan pula, empat lelaki berumur 19-27 tahun ditangkap bersama dua guni berisi kabel dengan jumlah berat 23.65kg dan peralatan seperti tukul besi, yang disyaki digunakan untuk mencuri kabel.

“Mereka ditahan kira-kira 3.45 petang di sebuah rumah di Kampung Pasir Putih, Jalan Sin San,” katanya.

Dalam operasi semalam, Peter berkata seorang lelaki tempatan berumur 50 tahun ditahan kira-kira 4 petang di Kampung Pasir Putih kerana disyaki bertindak sebagai pembeli kabel sebelum menjualnya semula kepada pihak lain.

Menurutnya, polis turut merampas satu lesen perniagaan menjual dan membeli barangan terpakai yang telah tamat tempoh dan sebuah telefon bimbit jenama Vivo.

“Hasil siasatan awal mendapati salah seorang suspek (daripada enam yang ditahan) merupakan seorang pekerja syarikat kontraktor, yang dilantik TM cawangan Tawau.

“Sementara seorang lagi suspek didapati positif dadah,” katanya.

Peter berkata semua suspek direman sehingga esok, untuk membantu siasatan di bawah 379 Kanun Keseksaan.


13 Guru, 27 Murid Positif Covid-19 Di Sabah

KOTA KINABALU: Kerajaan negeri mengesahkan terdapat 13 guru, 27 murid dan dua kakitangan Jabatan Pendidikan Negeri Sabah (JPNS) dijangkiti Covid-19, hari ini.

Menteri Kerajaan Tempatan dan Perumahan merangkap Menteri Kewangan II Sabah, Datuk Masidi Manjun berkata, mereka kini sedang menjalani rawatan di pusat rawatan.

“Walau bagaimanapun, golongan guru, murid dan kakitangan ini bukannya sebahagian daripada mana-mana kluster yang sedia ada. Punca jangkitan juga masih dalam siasatan,” katanya dalam satu sidang media khas perkembangan Covid-19 di Sabah, hari ini.

Dalam pada itu, beliau berkata, terdapat sebanyak 6,653 sampel saringan Covid-19 yang masih menunggu keputusan.

“Kita berharap apabila diuruskan baki sampel ini, kita akan memperolehi angka yang lebih realistik.

“Walaupun kita melantik tiga institusi perubatan swasta untuk membantu kerajaan menyelesaikan kes tertunggak ini namun separuh daripadanya kita hantar ke Kuala Lumpur untuk pemprosesan.

“Buat masa ini sukar untuk kita nyatakan dengan jelas bila semua kes ini berjaya untuk diselesaikan kerana jumlahnya agak besar, namun kita mengharapkan ia diselesaikan segera agar angka kes yang terima di lapangan dapat mencerminkan keadaan sebenar,” katanya.

Sabah hari ini mencatatkan jumlah kes baharu Covid-19 sebanyak 578 kes dengan empat kematian.

Ini menjadikan jumlah kumulatif kes Covid-19 di negeri ini sebanyak 9,868 kes.

Kota Kinabalu mencatatkan jumlah kes baharu hari ini sebanyak 233 kes diikuti dengan Sandakan (81); Tawau (65); Tuaran (43); Semporna (35); Penampang (31); Papar (24); Putatan (17); Lahad Datu (15); Kinabatangan (10); Kudat (lapan); Kunak, Kota Marudu (empat); Ranau (tiga); Keningau (dua); dan satu kes masing-masing di Kota Belud, Pitas dan Beaufort.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa 3 Anak Dihukum Gantung Sampai Mati Miliki dadah

TAWAU: Seorang lelaki yang juga bapa kepada tiga orang anak dijatuhi hukuman gantung sampai mati oleh Mahkamah Tinggi di sini, hari ini, setelah didapati bersalah memiliki dadah Methamphetamine seberat 169.60 gram tiga tahun lalu.

Hakim Lim Hock Leng membuat keputusan itu terhadap Matin Sahid, 34, selepas pendakwaan berjaya membuktikan kes melampaui keraguan munasabah dan pembelaan gagal menimbulkan keraguan munasabah.

Tertuduh yang merupakan seorang penganggur hanya tunduk diam sambil menitiskan air mata ketika hukuman itu dijatuhkan hakim.

Sepanjang perbicaraan, pendakwaan menampilkan tiga orang saksi manakala pembelaan hanya menampilkan seorang saksi iaitu tertuduh sendiri.

Pendakwaan dikendalikan Timbalan Pendakwa Raya, Mohammed Ali Imran manakala tertuduh diwakili peguam Muhammad Karim.

Berdasarkan pertuduhan, tertuduh didakwa melakukan kesalahan itu pada 17 Oktober 2018 di Kampung Mangga Kalabakan.

Menurut fakta kes, dalam satu serbuan oleh polis di sebuah rumah tidak bernombor di kampung berkenaan pada jam 1 petang, tertuduh bersendirian sedang leka membungkus dadah jenis syabu (Methamphetamine).

Menyedari kehadiran polis, tertuduh bertindak mahu melarikan diri dan berlaku pergelutan namun dia berjaya ditahan.

Melalui serbuan tersebut, polis berjaya merampas 169.60 gram syabu, perlatan membungkus dadah seperti alat penimbang digital, straw yang diubah suai serta plastik pembungkus lutsinar.

Sehubungan itu tertuduh didakwa melakukan kesalahan mengikut Seksyen 39B(1)(a) Akta Dadah berbahaya 1952 dan boleh dihukum di bawah Seksyen 39B(2) Akta yang sama yang memperuntukkan hukuman gantung sampai mati jika sabit kesalahan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sedia Akses Air Bersih

Sejak wujud pada 1903, Kampung Suang Duyong, Pitas terletak 210 kilometer (km) dari Kota Kinabalu, Sabah tidak pernah menikmati kemudahan air bersih, apatah lagi elektrik.

Sumber air utama daripada sebuah telaga dan dua kolam tanah tadahan hujan buatan. Manakala bekalan elektrik bergantung kepada penjana elektrik (generator) yang dipasang dari jam 6 petang sehingga 10 malam setiap hari dan menelan kos hampir RM300 sebulan.

Sumber pendapatan keluarga di sini yang bergantung kepada hasil hutan, laut, penghasilan kraf manik dan pertanian secara purata dalam lingkungan RM600 hingga RM1,000 sebulan.

Jalan keluar dan masuk kampung yang digunakan majoriti penduduknya daripada suku Rungus hanya laluan ‘balak’ penuh lumpur, debu dan tanah sejauh 27km dan mengambil masa hampir dua jam menggunakan kenderaan pacuan empat roda untuk ke pekan Pitas.

Magisnya, sebaik saja masuk kampung ini, terbentang jalan berturap sejauh tiga kilometer dan tiang lampu dengan wayar yang bersambung ke rumah penduduk megah berdiri.

Malangnya, tiang berserta wayar itu hanya hiasan semata-mata sejak didirikan pada 2013 iaitu enam tahun lalu.

Ketua kampung, Marius Mokinson menyifatkan isu utama masyarakat di situ adalah masalah mendapatkan sumber air bersih.

Disebabkan tiada bekalan air bersih, mereka terpaksa bergantung kepada air dari kolam takungan tanah yang dikorek, selain air telaga dari kampung bersebelahan.

“Ada penduduk kampung yang menghidap pelbagai penyakit seperti penyakit kulit, ruam dan cirit-birit kerana menggunakan sumber air kotor sejak dulu.

“Apabila kesihatan semakin teruk, kami perlu mendapatkan rawatan di hospital yang jauhnya dua jam perjalanan dari sini,” katanya.

Masyarakat di sini akhirnya beruntung apabila disantuni UMW Holdings Bhd dan Mercy Malaysia yang berganding bahu menyediakan perkhidmatan klinik kesihatan serta pergigian bergerak buat masyarakat pedalaman Sabah sejak 10 tahun lalu.

Bagaimanapun, kunjungan terakhir Mercy Malaysia ke kampung itu pada sekitar Mei lalu, melihat jumlah pesakit semakin menurun, menunjukkan kesedaran terhadap kesihatan semakin baik.

Bagi meneruskan nasib mereka terus terbela, dua entiti itu menemui kaedah lain untuk membantu masyarakat di situ.

Inisiatif itu dikenali sebagai Projek Air, Sanitasi dan Kebersihan (Water, Sanitation and Hygiene Project-WASH).

Projek ini bukan saja menyediakan air bersih untuk kegunaan harian, malah turut membabitkan pendidikan kesihatan oral dan kebersihan.

Pengurus Besar Komunikasi Korporat UMW Holdings Bhd, Badrul Rahman berkata, air adalah keperluan asas dan satu perkara yang tidak dapat diterima akal apabila Malaysia yang cukup kaya dengan sumber air masih mempunyai masalah seperti ini.

“Agak mengejutkan apabila di negara kita ini masih wujud komuniti yang tidak mempunyai kemudahan untuk mendapatkan bekalan air bersih sehingga terpaksa bergantung kepada telaga dan kolam takungan yang agak kotor,” katanya.

Sebagai langkah mengenal pasti sumber air bersih, pihaknya menjalankan uji kaji di kawasan sekitar perkampungan.

Hasil uji kaji, sistem air graviti tidak dapat dilaksanakan kerana keadaan tanah yang rata.

Manakala usaha untuk menaik taraf kolam takungan sedia pula tidak dapat dilakukan kerana kandungan air dalam beberapa kolam terbabit mempunyai bakteria E. Coli selain kehadiran unsur racun serangga dan logam berat yang membahayakan kesihatan.

“Selepas membaca laporan daripada Jabatan Meteorologi, kami akhirnya bersepakat untuk mewujudkan sistem tuai air hujan di setiap rumah di sini,” katanya.

Sebanyak 38 rumah dengan jumlah penduduk lebih 160 orang akan menikmati kemudahan tangki dengan kapasiti 800 gelen dari dua tangki tadahan hujan.

Air simpanan ini dijangka dapat bertahan tiga minggu dengan anggaran penggunaan 20 liter sehari untuk setiap rumah.

“Objektif utama projek ini adalah untuk memberikan sumber air tambahan mencukupi 800 gelen kepada penduduk kampung.

“Sekiranya sebuah rumah sudah ada tangki berkapasiti 200 gelen, kami akan tambah 600 gelen supaya cukup 800 gelen dan begitulah seterusnya,” kata Badrul.

Selain itu, syarikat berkenaan turut bersetuju menyediakan sistem sumber air tambahan bersepadu yang terdiri daripada 10 tangki kapasiti 5,000 gelen yang boleh digunakan sesiapa saja.

Pengerusi Mercy Malaysia Sabah, Dr Anbarasu Ramalingam berkata, penduduk kampung di situ diajar cara menyelenggara tangki dan sistem yang sudah dipasang.

Ia termasuk cara menukar sistem tapisan dan mencuci kotoran supaya sistem yang ada berjalan sempurna.

“Tangki yang disediakan bukan saja akan menjadi sumber air untuk kegunaan harian malah dengan adanya sumber air bersih, kehidupan mereka juga akan bertambah baik. Ia termasuk kebersihan diri dan kesihatan mereka dari generasi ke generasi,” katanya.